title: Denise Coates

text: Vuonna 2016 Coates oli Britannian parhaiten palkattu yritysjohtajanainen. Vuonna 2017 hän oli Britannian kovapalkkaisin yritysjohtaja, kun Bet365 oli tehnyt tilivuodelta 2016-2017 yhteensä 47 miljardin punnan arvoisten vetojen välittämisellä 2,15 miljardin punnan liikevaihdon ja 0,525 miljardin punnan voiton. Välitettyjen vetojen määrä nousi 10 miljoonalla punnalla edellisvuodesta. Tällöin Bets365 maksoi perustaja-johtajalleen 217 miljoonan punnan palkkion, josta 18 miljoonaa puntaa hän sai osinkoina. Samaan aikaan brittihallitus kertoi noin 600 000 britin olevan ongelmallisia vedonlyöjiä tai addiktoitumisvaarassa siihen. Vedonlyönti- ja peliriippuvaisia auttavan hyväntekeväisyysjärjestö Addactionin johtohenkilön mielestä ""Ei voi olla oikein, että vedonlyöntiyhtiön toimitusjohtajalle maksetaan 22 kertaa niin paljon kuin peliteollisuus "lahjoittaa" hoitotyöhön." Yhtiön mukaan sen välittämistä vedoista noin neljännes tulee Britanniasta. Yhtiö maksaa voitoistaan 15 prosentin veron Britanniaan. Osa yhtiön kilpailijoista oli rekisteröity esimerkiksi veroparatiisimaihin kuten Gibraltarille, joissa uhkapeliyhtiöiltä peritään vain yhden prosentin vero liikevaihdosta; brittihallitus laati kuitenkin vuonna 2013 säädöksen, jossa brittipelaajille uhkapelejä välittävilleyrityksille tuli maksettavaksi brittipelaajistaan sama vero kuin Britanniassa kirjoilla olevien yritysten.


title: Denise Coates

text: Coates on naimisissa ja hänellä on viisi lasta. Hänelle myönnettiin Staffordshiren yliopiston kunniatohtorin arvo vuonna 2012. Vuonna 2014 hän perusti 100 miljoonan punnan hyväntekeväisyysrahaston, joka on jakanut varoja muun muassa Oxfamille, yrityksen kotikaupungin syöpäpotilaille sekä Filippiineille iskeneen taifuuni Haiyanin jälkeiseen apuohjelmaan.


title: Maria Fernanda Amorim

text: Maria Fernanda Amorim (o.s. de Oliveira Ramos, s. 1934/1935) on portugalilainen perijätär ja miljardööri. Hän peri kolmen tyttärensä kanssa edesmenneen miehensä Américo Amorimin (1934–2017) varallisuuden. Tämän isoisä perusti vuonna 1870 Corticeira Amorim -korkkiteollisuusyhtiön, josta puolet Américo Amorim kuollessaan omisti. Arviolta noin 34 prosenttia maailman korkkitammimetsistä kasvaa Portugalissa ja maa tuottaa non 50 prosenttia maailmanlaajuisesta korkkituotannosta. Corticeira Amorim vastasi noin neljänneksestä maailman korkkituotannosta. Taloudelliselta arvoltaan merkittävämpi on noin 18 prosentin osuus portugalilaisesta öljy- ja kaasuyhtöstä Galp Energia, jonka hallitusta Amorimin vanhin tytär Paula johtaa. Lisäksi perhe peri merkittäviä omistuksia useissa yrityksissä (Banco Portugues de Investimento, 25 % vaatetusyritys Tom Ford Internationalista ja 37 % Banco Unicosta Mozambikissa). Maaliskuussa 2018 yhdysvaltalainen talousjulkaisu Forbes arvioi Amorimin perheen varallisuudeksi 5,1 miljardia dollaria.


title: Maria Fernanda Amorim

text: Amorim on Portugalin Grijossa asuva leski. Hänellä on kolme lasta.


title: Pauline Oliveros

text: Pauline Oliveros (30. toukokuuta 1932 Houston, Texas – 24. marraskuuta 2016 Kingston, New York) oli yhdysvaltalainen säveltäjä. Hänet tunnetaan kehittämästään uniikista meditatiivisesta ja improvisatorisesta lähestymistavastaan musiikkiin nimeltään "deep listening".


title: Pauline Oliveros

text: Oliveros opiskeli Houstonin yliopistossa 1950-luvun alussa ja siirtyi sitten San Francisco State Collegeen, josta hän sai kandidaatin arvon sävellyksessä vuonna 1957. Valmistuttuaan hän toimi itsenäisenä avantgardemusiikin esittäjänä ja säveltäjänä. Vuonna 1961 hän oli mukana perustamassa San Franciscon nauhamusiikkikeskusta, joka viisi vuotta myöhemmin siirtyi Oaklandin Mills Collegeen ja tuli tunnetuksi nimellä Center for Contemporary Music (Nykymusiikin keskus).


title: Pauline Oliveros

text: Oliveros opetti Kalifornian yliopistossa, San Diegossa vuosina 1967–81. Hänen sävellystyyliinsä alkoivat tässä vaiheessa vaikuttaa alkuperäisamerikkalaiset kulttuurit ja Kaukoidän uskonnot, erityisesti buddhalaisuus. Hänen sävellyksissään hyödynnettiin luonnollisia ääniä, kuten esittäjien hengitystä, ja improvisaation elementeistä tuli musiikissa keskeisiä. Vuonna 1981 Oliveros asettui New Yorkin Kingstoniin, jossa hän jatkoi työskentelemistään vapaana esittäjänä ja säveltäjänä. Vuonna 1985 hän perusti Pauline Oliveros -järjestön, josta vuonna 2005 tuli uudelta nimeltään Deep Listening -instituutti.


title: Pauline Oliveros

text: Oliveros sai säveltäjänä useita tilauksia, toimi eri yliopistojen nimikkosäveltäjänä ja esiintyi kansainvälisesti. Hän myös kirjoitti näkemyksistään musiikista useissa kirjoissa, joiden joukkoon lukeutuvat "The Roots of the Moment: Collected Writings 1980-1996" (1998) ja "Deep Listening: A Composer's Sound Practice" (2005). Oliveros sai useita palkintoja muun muassa John Simon Guggenheim Memorial Foundationilta, National Endowment for the Artsilta ja ASCAP:lta.


title: Julija Tsenova

text:
Julija Tsenova (; 30. heinäkuuta 1948 Sofia, Bulgaria – 11. huhtikuuta 2010 Bulgaria) oli bulgarialainen säveltäjä. Hän valmistui vuonna 1974 Bulgarian valtion musiikkiakatemiasta, jossa hän oli opiskellut pääaineinaan sävellystä Pantšo Vladigerovin ja pianonsoittoa Bogomil Staršenovin johdolla. Hän osallistui myös Ton de Leewin sävellyskursseille 1980-luvun alkuvuosina Sofiassa ja Amsterdamissa, Alankomaissa. Hän soitti uransa aikana pianoa useissa Euroopan maissa ja toimi pianonsoiton professorina pop- ja jazzosastolla Valtion musiikkiakatemiassa.
Tsenovan teoksissa näkyy filosofian vaikutus; 1990-luvulta lähtien hänen teoksissaan oli itämaisen filosofian piirteitä. Hän hyödynsi useita nykyaikaisia sävellystekniikoita. Hänen tuotantoonsa kuuluu näyttämömusiikkia, sinfonista musiikkia, kamarimusiikkiteoksia, vokaalimusiikkia, pop- ja jazzkappaleita, nukketeatterituotantojen musiikkia sekä TV-sarjoihin sävellettyä materiaalia. Teoksia on esitetty muun muassa Itävallassa, Tšekissä, Ranskassa, Saksassa, Kreikassa, Unkarissa, Italiassa, Alankomaissa, Norjassa, Puolassa, Romaniassa, Venäjällä, Slovakiassa, Espanjassa, Australiassa, Kanadassa ja Intiassa.


title: Jørgen Brekke

text: Jørgen Brekke (s. 1968) on norjalainen kirjailija.


title: Jørgen Brekke

text: Brekke on koulutukseltaan opettaja. Hän on työskennellyt toimittajana ja henkilökohtaisena avustajana. Hänen esikoisteoksensa on rikosromaani "Armon piiri", joka on käännetty monille kielille. Hän sai teoksesta palkinnot Norlis debutantpris ja Maurits Hansen-prisen - Nytt Blod parhaasta norjalaisesta rikosesikoisesta.


title: Jørgen Brekke

text:
Brekken teosten tapahtumaympäristö on Trondheim. Päähenkilö on trondheimilainen poliisi Odd Singsaker. Kahdessa ensimmäisessä romaanissa tapahtumat liikkuvat myös historiassa, mutta kolmas "Menneskets natur" tapahtuu vain nykyajassa. "Doktor Fredrikis kabinett" on 1700-luvulle sijoittuva rikosromaani. Teoksessa "Paradisplaneten" yhdistyvät historia, filosofia ja kirjallisuus, ja "Avgrunnsblikkissä" rikostutkija Singsaker saa tutkittavakseen uusia ja vanhoja asioita.
ISBN 978-951-0-38242-4 – WSOY: 2011. ISBN 978-951-0-38935-5 – WSOY, 2013 – (Tasku-Kniga.). ISBN 978-951-0-39607-0
ISBN 978-951-0-39521-9 – WSOY: 2013. ISBN 978-951-0-39791-6 – Johnny Kniga, 2014] (Tasku-Kniga.)


title: Helen Boatwright

text: Helen Boatwright (o.s. "Strassburger"; 17. marraskuuta 1916 Sheboygan, Wisconsin, Yhdysvallat – 1. joulukuuta 2010 Jamesville, New York, Yhdysvallat) oli yhdysvaltalainen taidemusiikin laulaja, äänialaltaan sopraano.


title: Helen Boatwright

text: Boatwright aloitti opiskelun Anna Shram Irvingin johdolla ja opiskeli myöhemmin laulamista professori Marion Simsin johdolla Oberlin-musiikkikonservatoriossa Ohiossa. Hän sai musiikissa kandidaatin arvonsa vuonna 1939 ja maisterin arvonsa 1943.


title: Helen Boatwright

text: Boatwrightista tuli ammattimainen oratoriolaulaja, mutta hän esiintyi myös oopperassa, tulkitsi 1900-luvun lauluohjelmistoa ja omisti aikaansa varhaiselle musiikille. Hänen uransa sopraanona kesti viisi vuosikymmentä. Hän lauloi muiden muassa Paul Hindemithin Collegium Musicumin, Alfred Mannin Cantata Singersin ja Johannes Somaryn Amor Artis Choralen kanssa. Hän teki useita levytyksiä; näiden joukossa ovat Charles Ivesin laulujen tulkintoja sisältävät julkaisut, joissa pianistina säestää John Kirkpatrick.


title: Helen Boatwright

text: Boatwright opetti New Havenissa vuosina 1945–64, ja myöhemmin hän työskenteli muun muassa Syracusen yliopistossa ja Peabody-musiikkikonservatoriossa. Hän teki New Yorkin -debyyttinsä New Yorkin kaupungintalossa vuonna 1967.


title: Helen Boatwright

text: Boatwrightin puoliso oli viulisti, kapellimestari, säveltäjä Howard Boatwright, jonka kanssa hän usein esiintyikin. Pariskunta avioitui 25. kesäkuuta 1943, ja aviomies kuoli vuonna 1999. Pariskunnalle syntyivät lapset Howard Leake, Alice Karth ja David Alexander Boatwright.


title: Holly Taylor

text:
Holly Taylor (s. 31. lokakuuta 1997) on Kanadassa syntynyt yhdysvaltalainen näyttelijä ja tanssija. Hän aloitti uransa Broadway-tuotantossa "Billy Elliot" 11-vuotiaana Sharon Percyn roolissa ja jatkoi roolissa lähes kaksi vuotta. Hän on näytellyt Paige Jenningsiä FX:n tv-sarjassa "Americans".
Hän on myös näytellyt useissa tv-mainoksia.


title: Holly Taylor

text: Taylor syntyi Middletonissa, Nova Scotiassa, Kanadassa, 31. lokakuuta, 1997, vanhemmilleen Margaretille ja Markille . Hänellä on vanhempi veli nimeltään Philip. Sen jälkeen, kun hänen perheensä muutti New Jerseyyn vuoden 2000 alussa, hän alkoi käydä tanssitunneilla kolmevuotiaasta lähtien. Noin vuotta myöhemmin hän yllätti vanhempansa ilmoittamalla, että hän tulisi tanssimaan Broadwaylla, kun hän kasvaisi isoksi. Kun hän oli 11-vuotias, Taylor tanssi kahdeksana näytöksessä viikossa musikaalissa "Billy Elliot "Imperial Theatressa New Yorkissa.


title: Holly Taylor

text: Taylor kävi koulua yläasteella kotikaupungissaan New Jerseyssä niin paljon kuin Billy Elliotin aikataulu teki sen mahdolliseksi, ja piti hänen akateemista menestystään kiitettävällä tasiolla. Hänet kutsuttiinJohns Hopkinsin ohjelmaan lahjakkaille lapsille, ja seuraavana vuonna oli kutsuttu opiskelijoiden kansainväliseen vaihto-ohjelmaan lahjakkaille lapsille.


title: Holly Taylor

text: Hänen aikansa Billy Elliotissa kesti 22 kuukautta. Sen jälkeen hän alkoi suunnata yhä enemmän näyttelemiseen, vaikka hän oli niin ujo, että se oli vaikeaa aluksi. "Mutta sitten, mitä enemmän olen alkanut tehdä sitä, sitä enemmän tulin ulos kuorestani ja enemmän nautin siitä", hän sanoi.


title: Holly Taylor

text: Hän teki koe-esiitymisvideon vakoojatrilleri tv-sarjaan "Americans "Los Angelesissa ja suostui ohjelmaan tavattuaan sen tuottajat New Yorkissa.


title: Holly Taylor

text: Taylor on asunut Waynessa, New Jerseyssä siitä lähtien, kun hän oli kaksi vuotta vanha. Hän valmistui Wayne Hills High Schoolsta vuonna 2016.


title: Holly Taylor

text: Hän opiskelee Kean Universityssa Unionissa, New Jerseyssä.


title: Janis Taylor

text: Janice Kathleen "Janis" Taylor (o.s. "Schuster"; s. 10. maaliskuuta 1946 Westfield, New York) on yhdysvaltalaissyntyinen taidemusiikin laulaja, äänialaltaan mezzosopraano. Hän sai Kanadan kansalaisuuden vuonna 1972. Hän sai alkujaan pianistin ja klarinetistin koulutuksen, mutta häntä rohkaisi laulamisen pariin toinen musiikin opiskelija, Robert Taylor, josta sittemmin tuli hänen aviomiehensä ja managerinsa.


title: Janis Taylor

text: Muutettuaan Montrealiin vuonna 1967 aloitti laulun opiskelemisen Bernard Diamantin johdolla. Hän on myös suorittanut opintoja Lina Narduccin, Antonio Narduccin, Stevenson Barrettin, Gérard Souzayn ja Danielle Valinin kanssa. Hän debytoi resitalistina Montrealissa vuonna 1971. Orkesterin kanssa hän esiintyi ensimmäistä kertaa Kanadassa vuonna 1973, Yhdysvalloissa 1979 ja Euroopassa 1980. Pariisissa Tayloria kuultiin ensimmäistä kertaa vuonna 1986.


title: Janis Taylor

text: Uransa alkuvaiheissa Taylor keskittyi pikemminkin resitaali-, oratorio- ja orkesterimateriaaliin kuin oopperaan. Hänen ohjelmistoonsa ovat kuuluneet muiden muassa Messias-oratorio, Missa solemnis ja Verdin requiem. Erityisesti hän on suuntautunut Gustav Mahlerin tulkitsemiseen. Oopperan laulamisen Taylor aloitti vuonna 1975. Hän on tulkinnut oopperan puolella Harry Somersin, Pjotr Tšaikovskin, Dmitri Šostakovitšin, Arnold Schönbergin, Benjamin Brittenin, Richard Wagnerin, Wolfgang Amadeus Mozartin ja Jules Massenet'n rooleja. Vuonna 1980 Taylor otti pääasialliseksi asuinpaikakseen New Yorkin, vaikkakin hän piti myös Kanadan kansalaisuutensa.


title: Sherri Saum

text: Sherri M. Saum (s. 1. lokakuuta 1974) on yhdysvaltalainen näyttelijä. Saum tunnetaan parhaiten roolistaan Lena Adamsina draamasarjassa "The Fosters" (2013-18). Hän on myös tunnettu hänen tv-rooleistaan Beggars and Choosers, "Asema 62" ja "Terapiassa", sekä rooleistaan saippuaoopperoissa "Sunset Beach", ja "One Life to Live".


title: Sherri Saum

text: Saum syntyi Dayton, Ohiossa saksalaiselle äidille ja afromerikkalaiselle isälle. Hän aloitti uransa "ModelSearch-America -tapahtumassa" lähellä hänen kotiaan Kettering, Ohiossa. Hänet löydettiin lukion aika mallintöihi, työskennellen lähinnä kesällä, kunnes hän muutti New Yorkiin työskentelemään täysipäiväisesti newyorkilaisen mallitoimiston Images Managementin kanssa. Saum kävi Ohion osavaltionyliopistoa, Columbuksessa, ja New Yorkin yliopistossa New Yorkissa.


title: Sherri Saum

text:
Saum aloitti näyttelijän uransa NBC:n saippuaoopperassa, "Sunset Beach" , Vanessa Hartin roolissa koko sarjan ajan, vuodesta 1997 vuoteen 1999. Vuonna 1999 hän sai Daytime Emmy-palkinnon ehdokkuuden erinomaisesta suorituksesta nuorena naisnäyttelijänä draamasarjassa. Myöhemmin, vuonna 1999, Saum palkattiin pysyvästi Showtimen komedia-draamasarjaan "Beggars and Choosers" (1999-2000), ja vieraili myös sarjoissa "Girlfriends", ja "Siskoni on noita. "Alkaen 31. elokuuta 2001 16. syyskuuta, 2003 asti, Saum näytteli hänen toisessa roolissaan ABC:n saippuasarjoissa, tälläkertaa "One Life to Live -sarjassa" Keri Reynoldsina.
Vuodesta 2006 vuoteen 2007, Saum näytteli Natalien roolia FX :n draamasarjassa "Asema 62". Hän esiintyi myös Hallmark tv-elokuvassa "Relative Stranger" Cicely Tysonin ja Eriq La Sallen kanssa. Hän esiintyi myös indie-elokuvassa "Ten Stories Tall" Ally Sheedyn ja Josh Hamiltonin kanssa. Vuonna 2009 hän näytteli Bessin roolissa HBO: n draamasarja "Terapiassa toisella kaudella." Muutaman seuraavan vuoden aikana hän vieraili CW:n "Gossip Girlissä", CBS:n "Unforgettablessa," ABC:n "Body of Proof" ja "Kosto -"sarjoissa. Vuonna 2011, Saum sai päähenkilön roolin ABC:n draama pilottijaksoon "Grace" (kirjoittanut Krista Vernoff), yhdessä Abigail Spencerin ja Eric Robertsin kanssa, mutta sarjaa ei valittu tehtäväksi.


title: Sherri Saum

text: Vuonna 2012 Saum valittiin yhdessä Teri Polon kanssa päärooleihin Jennifer Lopezin tuottamaan draamasarjaan "Fosterit." Sarja sai ensi-iltansa 3. kesäkuuta 2013. Vuonna 2015, hän vieraili toisessa ABC-sarjassa, "How to Get Away with Murder".


title: Sherri Saum

text: 19. toukokuuta, 2007, Saum meni naimisiin pitkäaikaisen poikaystävänsä ja entisen "One Life to Live" -kanssanäyttelijänsä Kamar de los Reyesin kanssa New Yorkissa. 3. joulukuuta, 2013, Saumin edustaja ilmoitti parin odottavan kaksosia. He saivat kaksospojat John Rubén ja Michael Luís tiistaina 13. toukokuuta 2014.


title: Marika Rökk

text: Marika Karoline Rökk (3. marraskuuta 1913 Kairo – 16. toukokuuta 2004 Baden bei Wien, Itävalta) oli unkarilainen tanssija, näyttelijä ja laulaja, joka sai paljon julkisuutta 1930- ja 1940-luvun Saksassa. Häntä pidettiin Saksan vastineena Ginger Rogersille.


title: Marika Rökk

text: Kairossa syntynyt ja Budapestissa kasvanut Marika Rökk pääsi jo 15-vuotiaana ammattimaiseksi viihdetanssijaksi "Hoffmann-Girls"-ryhmään. Vuonna 1933 hän esiintyi Budapestissä päätähtenä revyyssä "Stern in der Manage". Vuodesta 1934 hän kuului Saksassa UFA-elokuvayhtiön henkilöstöön. Hänen ensimmäinen UFA-elokuvaroolinsa oli filmissä "Leichte Kavallerie" (1935), joka teki hänestä elokuvatähden, joskin hän oli jo sitä ennen mukana muutamissa unkarilaisissa ja brittiläisissä komedioissa kuten Why "Kiss Me Sergeant" (1930) ja "Why Sailors Leave Home" (1930). Hänen tunntetuimpia elokuvaroolejaan ovat filmit "Hallo Janine!" (1939), "Unelmieni tyttö" ("Die Frau meiner Träume", 1944) ja "Kind der Donau" (1950). Vuonna 1940 Rökk avioitui elokuvaohjaaja Georg Jacobyn kanssa. Yhdessä he tekivät muun muassa elokuvat "Frauen sind doch bessere Diplomaten" (värifilmi, 1939-41) ja Kora Terry (1940). Hänen rooleihinsa sisältyi usein tanssi- ja laulunumeroita. Hänen tavallisena tanssiparinaan oli Johannes Heesters.


title: Marika Rökk

text: Hän on saanut Bambi-palkinnon vuosina 1948, 1968, 1987, 1990 ja 1998.


title: Jukka Arvassalo

text: Jukka Arvassalo on suomalainen radio- ja televisiotoimittaja, joka työskenteli Yleisradiossa vuodesta 1976 vuoteen 2015.


title: Jukka Arvassalo

text: Arvassalo opiskeli journalistiikkaa Tampereen yliopiston radio- ja tv-linjalla ja aloitti Yle-uransa Lappeenrannan aluetoimituksesta 1970-luvun lopulla. Hän kuului tuolloin taistolaiseen Toimittajaliittoon. 1980-luvulla hän työskenteli Kouvolan-toimituksessa, kunnes siirtyi vuonna 1990 perustettuun Radiomafiaan. 1990-luvun lopulla Arvassalo oli toimittajana Yle TV1 -kanavan opetusohjelmissa, josta hän palasi radion asiaohjelmiin.


title: Jukka Arvassalo

text: Hänen viimeisiä ohjelmiaan ennen eläkkeellä jääntiä olivat "Arvolataamo", "Syntymäpäiväsankareita" ja ”maailmanparannusohjelma” "Arvassalo ry".


title: USS Montgomery (C-9)

text: USS Montgomery (runkonumero C-9) oli Yhdysvaltain laivaston vuonna 1891 vesille laskettu Montgomery-luokan panssarikansiristeilijä.


title: USS Montgomery (C-9)

text: Alus tilattiin Columbia Iron Worksiltä Baltimoresta Marylandistä, missä köli laskettiin helmikuussa 1890. Alus laskettiin vesille 5. joulukuuta 1891 kumminaan neiti sophia Smith ja otettiin palvelukseen 21. kesäkuuta 1894 Norfolkin laivastontelakalla päällikkönään Charles W. Davis.


title: USS Montgomery (C-9)

text: Alus liitettiin palvelukseen otettaessa Pohjois-Atlantin laivueeseen ja palveli Yhdysvaltain itärannikolla ja Karibianmerellä. Espanjan–Yhdysvaltain sodassa alus risteili huhtikuussa 1898 lähellä Kuubaa ja Haitia ja toukokuussa se liittyi Havannaa piirittävään laivastoon. Alus valtasi 5. toukokuuta kaksi alusta, "Lorenzon" ja "Frasquiton". Alus myös tulitti viikkoa myöhemmin espanjalaisten hallussa pitämiä linnakkeita.


title: USS Montgomery (C-9)

text: Huhtikuussa 1899 alus siirrettiin Etelä-Atlantin laivueeseen, jolloin se operoi pitkin Etelä-Amerikan Atlantin puoleista rannikkoa ennen paluutaan Yhdysvaltoihin. Alus poistettiin palveluksesta 15. syyskuuta 1900 New Yorkissa.


title: USS Montgomery (C-9)

text: Alus palautettiin palvelukseen 15. toukokuuta 1902, jolloin se liitettiin Pohjois-Atlantin laivueen Karibian-divisioonaan. Alus oli Länsi-Intian saaristossa, kunnes se poistettiin palveluksesta 15. syyskuuta 1904 Philadelphiassa.


title: USS Montgomery (C-9)

text: Alus palautettiin palvelukseen 2. tammikuuta 1908, ja se operoi 5. laivastoalueella torpedoiden koealuksena. Vuosina 1914–1918 alus kuului Maryland Naval Militiaan. Alus nimettiin 14. maaliskuuta 1918 uudelleen "USS Annistoniksi" ja se liitettiin Yhdysvaltain laivaston partio-osaston 2. divisioonaan valvomaan merialuetta ja suojaamaan saattueita Atlantin rannikolla ja Karibianmerellä. Alus poistettiin palveluksesta 16. toukokuuta 1918 Charlestonissa Etelä-Carolinassa. Alus poistettiin 25. elokuuta 1919 alusluettelosta ja myytiin 14. marraskuuta.


title: Echo (musiikkipalkinto)

text: Echo on saksalainen musiikkialan palkinto, jota myöntää Deutsche Phono-Akademie, joka on Bundesverband Musikindustrien (BVMI) kulttuuri-instituutti. Palkintoja on jaettu vuosittain vuodesta 1992 lähtien alan saksalaisille ja ulkomaisille edustajille. Palkintoa edelsi  Deutscher Schallplattenpreis, jota oli jaettu vuodesta 1963. Yhtenä palkintsemisperusteena on edellisen vuoden myynti.


title: Echo (musiikkipalkinto)

text: Hiphop/Urban National sarjassa palkinto myönnettiin 2018 levylle JBG3. Levyn sanoituksissa on juutalaisvihamielisiä viittauksia. Palkitseminen on herättänyt Saksassa suurta julkista huomiota, ja jotkut palkitut ovat palauttaneet palkinnon.


title: Barbara Pentland

text: Barbara Pentland (2. tammikuuta 1912 Winnipeg – 5. helmikuuta 2000 Vancouver) oli kanadalainen säveltäjä, pianisti ja musiikkipedagogi. Hän aloitti musiikin tekemisen yhdeksän vuoden iässä. Hän kävi koulunsa Montrealissa ja opiskeli säveltämistä sitten Pariisissa. Vuonna 1936 hän pääsi stipendillä jatkamaan opintojaan Juilliard Graduate Schooliin New Yorkiin, jossa häntä opettivat Frederick Jacobi ja Bernard Wagenaar, sekä Berkshire Music Centreen, jossa hän työskenteli Aaron Coplandin kanssa.


title: Barbara Pentland

text: Toisen maailmansodan aikana Pentland pääsi opettamaan The Royal Conservatory of Musiciin Torontoon. Vuonna 1949 Harry Adaskin kutsui hänet liittymään juuri perustetun Brittiläisen Kolumbian yliopiston musiikkiosaston henkilökuntaan, johon hän kuului, kunnes erosi vuonna 1963.


title: Barbara Pentland

text: Pentlandin varhainen musiikkituotanto on saanut vaikutteita César Franckin ja Vincent d'Indyn ranskalaisesta myöhäisromanttisesta kromaattisesta perinteestä. Pentland innostui 1930-luvulla vanhasta musiikista ja etenkin gregoriaanisesta laulusta. Hän sai vaikutteita Aaron Coplandin, Igor Stravinskin ja Béla Bartókin uusklassistisesta sävelkielestä, mutta ryhtyi sittemmin hyödyntämään sarjallisia tekniikoita.


title: Barbara Pentland

text: Pentland sai kunniatohtorin arvot Simon Fraser -yliopistosta ja Manitoban yliopistosta. Hänestä myös tehtiin Kanadan ritarikunnan jäsen. Viimeisinä vuosinaan Pentland kärsi heikosta terveydentilasta, jonka johdosta hän ei kuolemaansa edeltäneen vajaan vuosikymmenen aikana enää kyennyt säveltämään.


title: Marjorie Main

text: Marjorie Main, alk. Mary Tomlinson (24. helmikuuta 1890 Acton, Indiana, Yhdysvallat – 10. huhtikuuta 1975 Los Angeles, Kalifornia, Yhdysvallat) oli yhdysvaltalainen näyttelijä. Hän aloitti uransa teatterissa ja vaudevillessä. Hollywoodiin hänet palkattiin "Dead End" -näytelmän elokuvaversioon. Hän jätti Broadwayn 1930-luvulla ja keskittyi vuodesta 1937 elokuvauraansa. Mainin tunnetuin roolihahmo on maatilan emäntä Ma Kettle, jota hän näytteli kymmenessä elokuvassa. Main oli uransa aikana kertaalleen ehdolla Oscar- ja Golden Globe -palkintoon.


title: Marjorie Main

text: Marjorie Main syntyi vuonna 1890 Actonissa. Hänen alkuperäinen nimensä oli Mary Tomlinson. Hän muutti nimensä myöhemmin, koska ei halunnut nolata perhettään, joka ei hyväksynyt hänen uravalintaansa. Hänen vanhempansa olivat pastori Samuel J. Tomlinson ja Mary McGaughey.


title: Marjorie Main

text: Main kiinnostui näyttelemisestä jo nuorena, kun hänen perheessään luettiin Charles Dickensiä, jonka kohtauksia hän säännöllisesti näytteli perheelle. Hän valmistui 1909 Hamilton Collegen näyttämötaiteen linjalta ja toimi tämän jälkeen vuoden alan opettajana. Main opiskeli useita vuosia näyttelemistä Chicagossa ja New Yorkissa. Tuona aikana hänen ”omalaatuinen äänensä” huomattiin, kun hän voitti joitakin elokuutiokilpailuja.


title: Marjorie Main

text: Mainin ensimmäinen teatteriseurue oli erikoistunut William Shakespearen näytelmiin. Seurue oli mukana Chautauqua-kiertueella. Ensimmäinen rooli, josta Main sai palkkaa, oli Katherine näytelmässä "Kuinka äkäpussi kesytetään".


title: Marjorie Main

text: Main kiersi myös Orpheum Circuitin teattereita ja työskenteli fargolaisessa teatteriseurueessa. Hän tapasi Fargossa "The Family Ford" -tuotannon yhteydessä W. C. Fieldsin, joka toi hänet mukanaan New Yorkin Palace Theatreen, joka oli tuolloin Yhdysvaltain merkittävin vaudevilleteatteri.


title: Marjorie Main

text: Mainin ensimmäinen Broadway-näytelmä oli vuoden 1916 tuotanto "Cheating Cheaters". Seuraavana vuonna hän esiintyi näytelmässä "Yes or No". Siinä hän korvasi Adrienne Morrisonin päähenkilönä. Mainilla oli roolit myös näytelmissä "Salvation" (1927) ja "Burlesque" (1928).


title: Marjorie Main

text: Main piti useita vuosia taukoja teatterista, sillä hänen miehellään oli vaikeuksia yhdistää töitänsä vaimonsa aikatauluun. Stanley Krebs oli opettaja, jonka luennoitsijan tehtävät olivat lisääntymässä. Main palasi teatteriin vuonna 1935 näytelmässä "Dead End", kun hänen miehensä oli kuollut vuonna 1934. Hän oli teatteritaukonsa aikana ehtinyt kuitenkin tehdä ensimmäisen elokuvansa. Hänellä oli pieni rooli elokuvassa "A House Divided" (1931).


title: Marjorie Main

text: "Dead End" -näytelmää esitettiin Broadwayllä 687 kertaa, ja Main näytteli niistä 460:ssä. Samuel Goldwyn osti vuonna 1937 näytelmän elokuvaoikeudet, ja Main toisti oman roolinsa elokuvassa "Varjojen kadut" (1937). Hän näytteli vuoden 1937 aikana peräti 13 elokuvassa ja oli yhtä ahkera elokuva-alalla seuraavinakin vuosina. Hän keskittyikin vuodesta 1937 eteenpäin lähinnä elokuviin.


title: Marjorie Main

text: Näyteltyään elokuvassa "Kalliovuorten kostaja" (1940) Main sai ensimmäisen pitkän sopimuksensa Metro-Goldwyn-Mayerin kanssa. Hän näytteli 1940-luvulla muun muassa elokuvissa "Morsian harhateillä" (1942), "Johnny Come Lately" (1943), "Taivas odottakoon" (1943) ja "Tyttö ja kosija" (1944).


title: Marjorie Main

text: Main sai vuonna 1948 Oscar-ehdokkuuden elokuvasta "Muna ja minä" (1947), jossa hän näytteli uupunutta maatilanemäntää, jolla oli 13 lasta ja laiska aviomies. Betty MacDonaldin romaanin perustuvaa komediaa seurasi yhdeksän spin-off-elokuvaa Ma ja Pa Kettle -sarjassa. Niissä Main toisti roolinsa Percy Kilbriden puolisona. Pienellä budjetilla tehdyt elokuvat eivät saaneet kritiikoilta myönteistä vastaanottoa, mutta yleisö piti niistä.


title: Marjorie Main

text: Main teki vuosina 1949–1957 roolin yhdeksässä Ma ja Pa Kettle -elokuvassa. Hän muisteli myöhemmin, että Ma Kettle oli hänen suosikkihahmonsa, koska sen ansiosta hän sai ihmiset nauramaan. Mainin viimeinen elokuva oli Ma ja Pa Kettle -sarjaan kuulunut "The Kettles on Old MacDonald’s Farm" (1957), jonka jälkeen hän jäi eläkkeelle. Main teki 1950-luvulla myös muita elokuvia ja oli ehdolla vuonna 1957 parhaan naissivuosan Golden Globeen elokuvasta "Onnellisen laakson kansa".


title: Marjorie Main

text: Main oli naimisissa psykologi ja opettaja Stanley LeFevre Krebsin kanssa. He olivat tavanneet Chautauqua-kiertueella ja menneet naimisiin vuonna 1921. Heidän liittonsa kesti Krebsin kuolemaan 1935 asti.


title: Marjorie Main

text: Main tunnettin Hollywoodin vaatimattomampana näyttelijänä. Hän teki itse kotityönsä ja valmisti ruokansa. Eläkkeellä hän jakoi aikansa Los Angelesin ja Palm Springsin asuntojen välillä.


title: Winton

text: Winton tarkoittaa muun muassa seuraavia:


title: Sarah Habel

text: Sarah Evelyn Habel (s. 30. heinäkuuta 1982 Michigan, Yhdysvallat) on yhdysvaltalainen näyttelijä. Hän on näytellyt televisiosarjoissa "Underemployed" ja "Riverdale".


title: Sarah Habel

text: Habel suoritti tutkinnon Michiganin osavaltionyliopistossa.


title: Sarah Habel

text: Yliopiston jälkeen Habel työskenteli teatterien näyttämöillä Lontoossa, New Yorkissa ja Wild Swanin lastenteatterissa. Habel teki ensimmäisen elokuvaroolinsa Drew Barrymoren ohjaamassa elokuvassa "Roller Girl".


title: Sarah Habel

text: Vuonna 2012 Habel valittiin yhdeksi pääroolin esittäjäksi MTV:n humoristiseen draamasarjaan "Underemployed".


title: Sarah Habel

text: Vuonna 2017 hän vieraili muutamassa jaksossa The CW -kanavan draamasarjassa "Riverdale", sekä oli suuressa roolissa Syfyn jännityselokuvassa "Atomica".


title: USS Montgomery

text: USS Montgomery voi tarkoittaa seuraavia Yhdysvaltain laivaston aluksia:


title: Karin Mortensen

text: Karin Mortensen (s. 26. syyskuuta 1977 Århus) on tanskalainen käsipalloilija, pelipaikaltaan maalivahti. Hän on Tanskan maajoukkueen pelaajana voittanut olympiakultaa Sydneyssä 2000 ja Ateenassa 2004 sekä osallistunut myös vuoden 2012 Lontoon olympialaisiin, joissa Tanska sijoittui yhdeksänneksi.. Hän voitti Euroopan-mestaruuden kotikisoissaan 2002. Hän lopetti maajoukkueuransa vuonna 2012 pelattuaan 233 maaottelua.


title: Karin Mortensen

text: Seuratasolla Mortensen on edustanut Horsens HK:ta, Ikast-Bording EH:ta, SK Århusia ja FIF Copenhagenia.


title: Katrine Fruelund

text: Katrine Fruelund (s. 12. heinäkuuta 1978 Randers) on tanskalainen käsipalloilija. Hän on Tanskan maajoukkueen pelaajana voittanut olympiakultaa Sydneyssä 2000 ja Ateenassa 2004.. Hän voitti Euroopan-mestaruuden kotikisoissaan 2002.


title: Katrine Fruelund

text: Seuratasolla Fruelund on edustanut Vorup FB:tä, Viborg HK:ta, saksalaista HC Leipzigia sekä Randers HK:ta.


title: Tuomas Nikkanen

text: Tuomas Nikkanen (s. 1981) on suomalainen pianisti ja säveltäjä, sekä Iittalan musiikkijuhlien taiteellinen johtaja.


title: Tuomas Nikkanen

text: Tuomas Nikkanen opiskeli Hämeenlinnan musiikkiopistossa (nyk.Sibelius-opisto) Kristiina Kask-Valveen johdolla pianonsoittoa v-1992-1997, vuosina 1997-2000 Sibelius-Akatemian nuoriso-osastolla Erik T.Tawaststjernan, v.2000-2009 Liisa Pohjolan ja Juhani Lagerspetzin johdolla pianonsoittoa sekä Tapio Nevanlinnan johdolla (2004-2005) sävellystä. Nikkanen myös sai yksityistä sävellyksenohjausta jyväskyläläiseltä Kai Niemiseltä. Hän on osallistunut kahteen kertaan pianisti, säveltäjä,- ja kapellimestari Olli Mustosen mestarikursseille.


title: Tuomas Nikkanen

text: Nikkanen nousi kansallisen musiikkielämän tietoisuuteen vuoden 1997 Maj Lind-kilpailun finalistina. Nikkanen on myös voittanut vuoden 1997 Leevi Madetoja-kilpailun, sekä yhdessä sellisti Timo-Veikko Valveen kanssa (jaettu 1-palkinto) vuoden 1998 Juvenalia-kamarimusiikkikilpailussa Espoossa. Hänen kansainvälisiin kilpailumenestyksiin kuuluu mm erikoispalkinto ”The Best Youngest Performer” Artur Rubinstein-kilpailuissa Bydgoszcissa, Puolassa v.1998 sekä palkinto parhaasta liettualaisen modernin pianoteoksen esityksestä Ciurlionis-kilpailussa Vilnassa, Liettuassa v.1999.


title: Tuomas Nikkanen

text: Jean Sibeliuksen 150-vuoden juhlavuonna 2015 Nikkanen toteutti yhteistyössä Sibeliuksen syntymäkodin, sopraano Riitta Muikku-Piiraisen, sekä veljensä, äänisuunnittelija Milko Nikkasen kanssa Hämeenlinnassa Sibeliuksen syntymäkodissa, nauhoitetun Sibelius-levyn.


title: Tuomas Nikkanen

text: Nikkaselle on myönnetty kahteen kertaan (v.2001, 2015) Suomen kulttuurirahaston apuraha, jälkimmäinen hämeenlinnalaista modernismia sisältävän (Marttinen, Sermilä, Ertamo) konsertin järjestämistä varten hämeenlinnan historiallisella Raatihuoneella.


title: Tuomas Nikkanen

text: Hämeenlinnan Sibelius-seura myönsi v. 2016 Tuomas Nikkaselle Sibeliuksen syntymäkotimitalin ”merkittävästä työstä Sibeliuksen elämäntyön tulkkina".


title: USS Detroit (C-10)

text: USS Detroit (runkonumero C-10) oli Yhdysvaltain laivaston vuonna 1891 vesille laskettu Montgomery-luokan panssarikansiristeilijä.


title: USS Detroit (C-10)

text: Alus tilattiin Columbian Iron Worksiltä Baltimoresta Marylandistä, missä köli laskettiin helmikuussa 1890. Alus laskettiin vesille 28. lokakuuta 1891 kumminaan neiti F. Malster ja otettiin palvelukseen 20. heinäkuuta 1893 päällikkönään Willard Herbert Brownson.


title: USS Detroit (C-10)

text: Alus lähti 5. lokakuuta 1893 Norfolkista Brasiliaan Rio de Janeiroon, jossa sen tehtävänä oli suojata Yhdysvaltain kansalaisia ja etuja Brasilian kapinan aikana. Alus kohtasi kapinoivan Brasilian laivaston risteilijän "Trajanon" lyhyessä ja verettömässä kahakassa. Kapinan rauhoituttua alus palasi Norfolkiin 24. huhtikuuta 1894. Alus lähti merelle 16. lokakuuta liittyäkseen Aasian laivueeseen, jonka mukana se partioi Kiinan rannikolla ja vieraili Japanissa ja Koreassa.


title: USS Detroit (C-10)

text: Alus palasi 13. toukokuuta 1897 New York Cityyn. Huollon jälkeen alus lähti Key Westiin, jonne se saapui 16. lokakuuta. Alus valvoi Karibianmeren alueen jännitteiden lisääntymistä. Espanjan-Yhdysvaltain sodassa alus kuului Yhdysvaltain laivaston osastoon, joka tulitti Fort San Cristobalia, Castillo San Felipe del Morroa ja useita rannikkopattereita Yhdysvaltain hyökätessä San Juaniin 12. toukokuuta 1898.


title: USS Detroit (C-10)

text: Alus palasi Karibianmeren alueelle helmikuussa 1899. Alus suojasi Yhdysvaltain etuja Nicaraguassa ja syyskuussa Venezuelassa, jossa oli alkanut kapina. Alus viipyi ankkurissa La Guairassa loka-marraskuun, minkä jälkeen se palasi Key Westiin 21. joulukuuta. Lukuun ottamatta kahta lyhyttä purjehdusta alus oli vuoden 1900 Karibialla. Alus oli Key Westissä toukokuuhun, jolloin se lähti Portsmoouthiin New Hamsphireen. Alus poistettiin palveluksesta 23. toukokuuta 1900.


title: USS Detroit (C-10)

text: Alus palautettiin 23. syyskuuta 1902 palvelukseen ja se lähti Karibialle marraskuussa. Alus osallistui laivueen mukana sotaharjoituksiin Culebrassa ja San Juanissa. Alus kohtasi Port of Spainissa Trinidadissa tammikuussa 1903 "USS Fortunen", jonka se hinasi pitkin Etelä-Amerikan rannikkoa Talcahuanaan Chileen. Alus operoi Uruguayn Montevideon sekä Brasilian Bahian ja Santosin välillä aina tammikuuhun 1904 asti, jolloin se saapui Puerto Plataan Santo Domingoon suojatakseen Yhdysvaltain etuja vallankumoukseen nousseella saarella. Kesäkuussa aloitettiin rauhanneuvottelut, kun kapinoivat sotilaat olivat antautuneet Monte Cristissä.


title: USS Detroit (C-10)

text: Lyhyttä purjehdusta kesällä 1904 Bostoniin ja edelleen Nova Scotiaan ja New Brunswickiin lukuun ottamatta alus oli rauhattoman Santo Domingon aluevesillä. Alus palasi heinäkuussa 1905 Bostoniin, jossa se poistettiin palveluksesta 1. elokuuta. Alus myytiin 22. joulukuuta 1910.


title: Karen Brødsgaard

text: Karen Brødsgaard (s. 10. maaliskuuta 1978 Horsens) on tanskalainen käsipalloilija. Hän on Tanskan maajoukkueen pelaajana voittanut olympiakultaa Sydneyssä 2000 ja Ateenassa 2004. Hän voitti Euroopan-mestaruuden kotikisoissaan 2002.


title: Karen Brødsgaard

text: Seuratasolla Brødsgaard on edustanut Viborg HK:ta, Larvik HK:ta, Ikast-Bording EH:ta ja Aalborg DH:ta.


title: Törmäysteoria

text: Törmäysteoria on matemaattinen malli, joka kuvaa kemiallisten reaktioiden tapahtumista ja reaktionopeuksia. Törmäysteorian matemaattiset mallit kehitti ensin Max Trautz vuonna 1916 ja William Lewis vuonna 1918. Törmäysteoriassa molekyylit ja atomit oletetaan koviksi kimmottomiksi palloiksi. Törmäysteorian mukaan reaktio tapahtuu, mikäli törmäävien molekyylien energia on riittävän suuri eli suurempi kuin reaktion aktivointienergia ja molekyylien suuntautuminen on oikea. Teorian mukaan reaktionopeus riippuu suotuisten törmäysten tiheydestä. Törmäysteoria soveltuu lähinnä kaasufaasissa tapahtuvien reaktioiden kinetiikan selittämiseen.


title: Törmäysteoria

text: Törmäysteorian perusteella kahden molekyylin A ja B välinen törmäystaajuus Z on:


title: Törmäysteoria

text: Tässä N on Avogadron luku, σ on reaktioon osallistuvien molekyylien A ja B vaikutusala, k on Boltzmannin vakio, T on lämpötila kelvineinä ja μ on reagoivien molekyylien redusoitu massa.


title: Törmäysteoria

text: Reaktion nopeusvakio k riippuu törmäystaajuudesta seuraavasti:


title: Törmäysteoria

text: Z on törmäystaajuus, ρ on steerinen tekijä, E on reaktion aktivointienergia, R on kaasuvakio ja T on lämpötila.


title: Lotte Kiærskou

text: Lotte Faldborg Kiærskou (s. 23. kesäkuuta 1975 Frederikshavn) on tanskalainen käsipalloilija. Hän on Tanskan maajoukkueen pelaajana voittanut olympiakultaa Sydneyssä 2000 ja Ateenassa 2004.. Seuratasolla Kiærskou edusti Frederikshavn fI:tä, Viborg HK:ta ja Randers HK:ta.


title: Lotte Kiærskou

text: Kiærskou asui yksitoista vuotta yhdessä maajoukkuekäsipalloilija Rikke Skovin kanssa. He erosivat vuonna 2011. Heillä on kaksi yhteistä lasta.


title: Polyfagi

text: Polyfagi on useita eri ravintoja käyttävä eliö. Eliö voi joko syödä useita erilaisia kasvilajeja, tai olla esimerkiksi petoeläin jolle kelpaa useat lajit ravinnoksi.


title: River of Tuoni

text: River of Tuoni on Amberian Dawnin esikoisalbumi, joka julkaistiin 30. tammikuuta 2008.


title: River of Tuoni

text: Albumi debytoi Suomen virallisen listan sijalla 36.


title: The Clouds of Northland Thunder

text: The Clouds of Northland Thunder on Amberian Dawnin toinen studioalbumi, joka julkaistiin 27. huhtikuuta 2009.


title: End of Eden

text: End of Eden on Amberian Dawnin kolmas studioalbumi, joka julkaistiin 20. lokakuuta 2010.


title: Rikke Schmidt

text: Rikke Schmidt (o.s. Petersen, s. 14. tammikuuta 1975 Århus) on tanskalainen käsipalloilija, pelipaikaltaan maalivahti. Hän on Tanskan maajoukkueen pelaajana voittanut olympiakultaa Sydneyssä 2000 ja Ateenassa 2004.. Seuratasolla hän on edustanut muun muassa Slagelse FH:ta, Aalborg DH:ta, Ikast-Bording EH:ta, KIF Vejeniä ja Team Esbjergiä.


title: Circus Black

text: Circus Black on Amberian Dawnin neljäs studioalbumi, joka julkaistiin 29. helmikuuta 2012.


title: Circus Black

text: Albumi debytoi Suomen virallisen listan sijalla 41.


title: Re-Evolution

text: Re-Evolution on Amberian Dawnin viides studioalbumi, joka julkaistiin 14. kesäkuuta 2013.


title: Magic Forest

text: Magic Forest on Amberian Dawnin kuudes studioalbumi, joka julkaistiin 27. kesäkuuta 2014.


title: Innuendo (Amberian Dawnin albumi)

text: Innuendo on Amberian Dawnin seitsemän studioalbumi, joka julkaistiin vuonna 2015.


title: Karhunruohot

text: Karhunruohot ("Tofieldia") on karhunruohokasvien (Tofieldiaceae) heimoon kuuluva kasvisuku. Sukuun luetaan kuuluvaksi 12 lajia. Useita sukuun kiuvattuja lajeja on myös todettu samoiksi lajeiksi jonkin jo aiemmin kuvatun lajin kanssa tai siirretty toisiin sukuihin kuuluviksi. Karhunruohot muistuttavat paljolti suoliljoja ("Narthecium"), mutta eroavat niistä kukkien rakenteiden perusteella.


title: Karhunruohot

text: Karhunruohot ovat monivuotisia, ruohovartisia ja kaljuja kasveja, joilla on suikertava juurakko. Varret ovat kasvutavaltaan pystyjä ja varren alaosissa on muutamia lehtiä. Tyvilehdet ovat muodoltaan keihäsmäisiä ja lehtien reunat ovat kääntyneet vartta kohti. Karhunruohojen kukinto on tiivis terttu. Karhunruohojen hedelmä on munanmuotoinen kota.


title: Karhunruohot

text: Suomessa tavataan vain yhtä karhunruoholajia, pohjankarhunruohoa eli karhunruohoa ("Tofieldia pusilla"), joka on paikoin yleinen Pohjois-Suomessa.


title: Karhunruohot

text: Karhunruohojen ("Tofieldia") suvun tieteellinen nimi viittaa 1700-luvulla eläneeseen englantilaiseen kasvitieteilijään Thomas Tofieldiin.


title: USS Detroit

text: USS Detroit voi tarkoittaa seuraavia Yhdysvaltain laivaston aluksia:


title: Turun arkkitehtuuri

text: Tämä artikkeli kertoo Turun arkkitehtuurista.


title: Turun arkkitehtuuri

text: Rakennusten tarkka ajoittaminen keskiajalta on vaikeaa, sillä asiakirjat ovat usein puutteellisia, tai ne ovat kokonaan tuhoutuneet. Varhaisimpina Turun keskiaikaisina historiallisina kohteina pidetään kuitenkin Koroisten niemen piispankirkkoa, Turun tuomiokirkkoa ja Turun linnaa. Koroisten kirkosta on jäljellä enää rauniot, mutta valkoinen risti muistuttaa vielä piispanlinnan vuosisatojen takaisesta olemassaolosta. Nykyisen kaupunkimaiseman vanhimmat kohteet ovat tuomiokirkko ja linna. Keskiaikaisesta kaupunkirakenteesta ei ole nähtävissä oikeastaan Tuomiokirkon ja Turun linnan lisäksi kuin Vanhan Suurtorin muoto ja lähistöllä olevien kortteleiden katujen suuntia.


title: Turun arkkitehtuuri

text: Turun kaupungin rakentaminen nykyiselle paikalleen alkoi 1300-luvun alussa, itse tuomiokirkko sai paikkansa samoihin aikoihin. Turun tuomiokirkko on Suomen ainoa keskiaikainen basilikakirkko, se on saanut muottinsa 1400-luvulla. Novgorodilaiset polttivat Turun vuonna 1318, jonka jälkeen kaupunki laajeni kirkkokorttelin eteläpuolelle nykyistä Vanhaa Suurtoria kohti. Paikalle muodostui hiljalleen tori, jonka ympärille porvarit asettuivat asumaan. Suurtorin esikuvina on pidetty Danzigin (nykyisen Gdanskin) ja Tarton raatihuoneentoreja. Aurajoen ylittävä silta rakennettiin torin kohdalle vuonna 1414. Dominikaaniveljet saapuivat Turkuun vuonna 1249, jolloin alettiin rakentaa myös Pyhän Olavin luostaria. Se sijaitsi paikassa, jossa nykyään on Mustainveljesten portaat Samppalinnan rinteessä.


title: Turun arkkitehtuuri

text: Toiseen suuntaan Turku laajeni Mätäjärveä kohti, jonka kylkeen rakentui hiljalleen Mätäjärven kortteli. Järvi ei ilmeisesti tuoksunut erityisen hyvältä, sillä ympärillä asuvat käsityöläiset täyttivät järveä jätteillään. Järvi sijaitsi aivan tuomiokirkon välittömässä läheisyydessä, nykyinen Hovioikeudenkatu menee Mätäjärven yli. Korttelin ydinaluetta oli nykyinen Hämeenkadun ja Uudenmaankadun risteys. Siihen rakennettiin 1270-luvulla Turun tuomiokapituli, joka on Suomen vanhin virasto. Kaupunki laajeni jo keskiajalla joen toiselle puolella Aninkaisten kortteliin. Sinne rakennettiin Pyhän Yrjänän hospitaali, josta on ensimmäinen maininta vuodelta 1355. Myöhemmin hospitaaliin eristettiin spitaalia sairastavia ihmisiä, jotka siirrettiin Seilin saareen 1570-luvulla.


title: Turun arkkitehtuuri

text: Turun linna perustettiin Aurajoen suulle Ruotsin kuninkaan Suomen hallintolinnaksi 1280-luvulla. Aluksi se oli pelkkä linnaleiri, mutta jo 1300-luvun alkupuoliskolla se laajeni linnaksi, jota taas laajennettiin useaan otteeseen 1400-luvulla. Juhana Herttuan (1557–1563) aikaan linna muotoutui hienoksi rakennukseksi, johon tehtiin myös renessanssityylinen juhlakerros. Päälinnan nykyinen ulkoasu on tulosta Erik Bryggmanin ja Olli Kestilän restauroinnista, jotka saatiin loppuun vuonna 1961.


title: Turun arkkitehtuuri

text: Pietari Brahen toimesta Turku sai ensimmäisen suunnitellun asemakaavansa vuonna 1652. Sen laatimisesta vastasi Hannu Hannunpoika. Kaupungin niin sanottu suuri puoli eli tuomiokirkon seutu pysyi lähes ennallaan, mutta niin sanottu pieni puoli eli Aninkaisten puoli sai tiukan ruutukaavan. Valtakaduksi tuli Kuningattarenkatu, joka kulki lähes täsmälleen nykyisen Linnankadun paikalla. Poikkikaduista huomattavin oli Brahenkatu, joka suuntautui Aninkaistenmäelle.


title: Turun arkkitehtuuri

text: Joitakin kaavan mukaan sijoitettuja 1600- ja 1700-luvun rakennuksia on vielä nähtävissä Linnankadun varrella ja Linnankadun ja joen välissä. Tällainen on esimerkiksi Qwenselin talo, joka on saanut nimensä omistajansa hovioikeuden assessorin Wilhelm Johan Quenselin mukaan.


title: Turun arkkitehtuuri

text: Kaupunkipalo vuonna 1711 ja venäläismiehitys 1713–1721 heikensivät kaupunkia ja johtivat useiden tonttien autioitumiseen. Rakennustoimintaa ohjattiin tarkasti. Samuel Berner toimi muurarien ammattikunnan vanhimpana vuosina 1731–1748. Merkittävin hänen suunnittelemansa kaupunkirakennus oli barokkityylinen kaksikerroksinen raatihuone, joka tosin vaurioitui pahasti Turun palossa. Pehr Johan Gylich suunnitteli palon jälkeen taloa enemmän empiren suuntaan.


title: Turun arkkitehtuuri

text: Empire otti vaikutteita egyptiläisestä taiteesta ja roomalaisesta antiikista. Julkisivupinnat olivat yleensä sileitä ja suoraviivaisia. Suomen ensimmäinen uusklassismiin perustuva empiretyylinen rakennus on Gabriel von Bonsdorffin vuonna 1793 suunnittelema Brinkhallin kartano. Akatemiatalo ja Suomen suuriruhtinaskunnan ensimmäinen Seurahuone (myöhemmin kaupungintalo) ovat Charles Bassin käsialaa. Vartiovuoren tähtitorni on saksalaissyntyisen Carl Ludvig Engelin ensimmäinen merkittävä suunnittelutyö.


title: Turun arkkitehtuuri

text: Turun palo vuodelta 1827 tuhosi kaupungin lähes täysin. Senaatti asetti arkkitehti C. L. Engelin laatimaan Turulle uuden asemakaavan, joka ottaisi huomioon palon mahdollistaneet tekijät muun muassa tiiviin ja sokkeloisen rakennustavan. Asemakaava muodosti uutta empiretyylistä matalaa ja leveää kaupunkitilaa.


title: Turun arkkitehtuuri

text: Jo aiemmin mainitut empirearkkitehdit Bassi, Engel ja Gylich suunnittelivat Turun keskustan monelta osin täysin uudestaan. Bassin suunnittelema on tupakkatehtailija Khristian Trappin asuinpalatsi, josta myöhemmin tuli Åbo Akademin päärakennus. Engelin tärkeitä töitä ovat esimerkiksi tuomiokirkon kunnostus ja Turun ortodoksinen kirkko. Gylichin kädenjälki on nähtävissä monin paikoin Vanhan Suurtorin ympärillä: Hjeltin talo, Katedraalikoulu ja Brinkkalan talot ovat hänen suunnittelemiaan. Monet Ruissalon pitsihuviloista ovat Gylichin kynästä.


title: Turun arkkitehtuuri

text: G. T. Chiewitz toimi Turun kaupunginarkkitehtina vuosina 1860–1862. Hänen ansiokseen voi katsoa kokonaisen Suomen uuden arkkitehtipolven kouluttamisen. Chiewitz suunnitteli muun muassa kauppias Reuterin talon ja Ruissaloon Villa Roman sekä Villa Hagan.


title: Turun arkkitehtuuri

text: Kertaustyyleillä tarkoitetaan uusbarokkia, uusgotiikkaa, uusrokokoota ja uusrenessanssia. Näistä suosituin rakennustyyli Suomessa oli uusrenessanssi. Keskeinen teema olivat suurkaupunkihengessä rakennetut suurikokoiset liike- ja asuintalot. Ensimmäinen suurikokoinen rakennus oli Hotelli Phoenix, jonka suunnittelivat Axel ja Hjalmar Kumlien. Valtion rakennuttamia kertaustyylisiä rakennuksia ovat muun muassa arkkipiispantalo, Cygnaeuksen koulu ja Puolalanmäen koulu. Myös Ruissalon huviloista monet rakennettiin kertaustyylien aikana.


title: Turun arkkitehtuuri

text: Kertaustyylien jälkeen tulleessa jugendissa luovuttiin historiallisten tyylien jäljittelystä, jolloin rakennuksen jäsentely perustuu kokonaan toimintoihin. Suomessa alkuna on pidetty Pariisin maailmannäyttelyä vuonna 1900, jonne Eliel Saarinen, Herman Gesellius ja Armas Lindgren suunnittelivat Suomen paviljongin. Lars Sonckin suunnittelema Mikaelinkirkko on koko Suomen jugendtyylin kehityksen kannalta avainasemassa. Jäsentely on vielä uusgoottilainen, mutta sisätila ja julkisivun muotokieli edustavat jugendia. Turussa toiminut toinen merkittävä arkkitehti oli Frithiof Strandell, joka on suunnitellut Kaskenmäelle jugendlinnoja. Hänen töitään ovat myös entinen Turun Osakepankin talo, jossa toimii nykyään ravintola Old Bank. Puolalanmäellä ja Aurakadun yläpäässä on myös oivia esimerkkejä jugendrakentamisesta. Siellä sijaitsevat Turun Taidemuseo, Åbo Svenska Samskolan, Asunto-osakeyhtiö Albatross. Nykyisin Park Hotelina tunnetun yksityistalon suunnitteli Alexander Nyström.


title: Turun arkkitehtuuri

text: Kaupunkikuvassa jugend näkyy hyvin Turun puutalorakentamisessa. Kaksikerroksisen talon alakerta rakennettiin kivestä ja yläkerta puusta. Näitä taloja näkyy paljon esimerkiksi Piispankadun ympäristössä ja Port Arthurin puutaloalueella.


title: Turun arkkitehtuuri

text: Klassismille ominaista oli paluu pelkistettyihin muotoihin, niukempaan koristeluun ja rationaalisuuteen. Esikuvana toimi Italian pikkukaupunkien ”architettura minore”. Erik Bryggmanin ura alkoi klassismin kaudella. Turun italialaishenkisimmäksi kokonaisuudeksi on luonnehdittu As. Oy Atriumin ja Hospits Betelin muodostamaa kokonaisuutta Yliopistonkadun kupeessa. Klassismi tuotti Turun keskustaan suuren määrän kerrostaloja. Näitä ovat esimerkiksi Bryggmanin Brahenkatu 9 ja yhdessä Ilmari Ahosen kanssa suunniteltu Hotelli Seurahuone.


title: Turun arkkitehtuuri

text: Funktionalismin omaksuivat tyylikseen nuoret arkkitehdit Alvar Aalto ja Erik Bryggman, jotka suunnittelivat Turun 700-vuotisjuhlavuoden kunniaksi Samppalinnanmäen ja Urheilupuiston messualueen tilapäiset rakennukset. Messut olivat funktionalismin manifesti Suomessa. Suomen ensimmäiseksi funktionalistiseksi rakennukseksi sanotaan Aallon suunnittelemaa Standardi-vuokrataloa Läntisellä Pitkäkadulla (1927–1929). Kansainvälinen läpimurtotyö oli Paimion sairaala.


title: Turun arkkitehtuuri

text: Erik Bryggmanin tunnetuimpia funktionalistisia töitä Turussa ovat Åbo Akademin kirjaston kirjatorni, Kåren ja Sammon konttoritalo. Tyylille ominaisia tehdasrakennuksia edustavat Turun saippuan tehdas sekä ASA:n radiotehdas.


title: Turun arkkitehtuuri

text: Aninkaistentulliin rakennettu linja-autoasema (1938) ja Esson huoltamorakennus ovat myös hyviä esimerkkejä funktionalismista.


title: Turun arkkitehtuuri

text: Bryggmanin Ylösnousemuskappeli (1938–1941) on hänen päätyönsä. Materiaali on rosoista ja luonnonkivien käyttö on runsasta. Tästä heijastuu myös jälleenrakennuskaudelle tyypillinen ominaisuus eli materiaalipula. Bryggmanin suunnittelema on myös Pansion Laivateollisuus Oy:n asuinalue (1945–1948). Bryggmanin arkkitehtuurissa 1940-lopulla ja 1950-luvun alussa vakiintuivat harjakatot, rosorappaus sekä liuskekivi- ja tiilipinnat. Vuonna 1951 valmistunut Läntinen Pitkäkatu 21 oli valtion ja kunnan tukeman kerrostalorakentamisen esikuva. Jälleenrakennuskauden tärkeä kaupunkialue oli Martinkirkon ympäristö IV- ja V-kaupunginosissa.


title: Turun arkkitehtuuri

text: Turun liikekeskustaa ja ruutukaava-alue saneerattiin suurelta osin vuosina 1955–1965. Myös lähiörakentamiseen alettiin panostaa, kun rahoituspohjaa muutettiin 1960-luvun puolivälissä. Betonirakentaminen kehittyi samalla. Pekka Pitkänen suunnitteli Åbo Akademin asuntolan Domus Aboensiksen (1964–1965) ja Pyhän ristin kappelin (1967). Myös Woldemar Baeckmanin Sibelius-museo (1968) on hyvä esimerkki betonirakentamisesta, jota osaltaan edustaa myös Turun ylioppilaskylä.


title: Turun arkkitehtuuri

text: 1970-luvulla kiinnostus arkkitehtuurin historiaan kohdistui rakennusten suojeluun. Samalla kun rakennettiin lisää lähiöitä, suojeltiin perinteisiä pientaloalueita kerrostalorakentamiselta. 1980-luvulla painopiste siirtyi takaisin Turun kaupunkikuvan kehittämiseen. Tällöin valmistui muun muassa Casagrande & Haroman suunnittelema Hansakorttelin kauppakeskus. Saman toimiston jälkeä ovat myös Datacity ja Biocity.


title: Turun arkkitehtuuri

text:
Länsirannan uusi asemakaava toteutettiin 1991–1997 Kenneth ja Marianna Lundellin suunnitelmien pohjalta. Telakkahallien ja köysiradan korjaus Turun konservatorion ja taideakatemian käyttöön ovat alueen näyttävimpiä rakennuksia. Myös merenkulun erikoismuseo Forum Marinum on Lundellien tekemä.
Uutta ja vanhaa yhdistelevän linjan jatkuminen on yksi ominaisimpia piirteitä Turun nykyarkkitehtuurille. Hyvä esimerkki on Pekka Mäen ja Eija Rasimuksen suunnittelema Åbo Akademin Arken-kortteli, joka toimi ennen Turun rautateollisuuden teollisuuskorttelina. Myös kaupunginkirjaston uusi osa, jonka suunnitteli arkkitehtitoimisto JKMM:n Asmo Jaaksi, jäsentää vanhan kaupunkikorttelin uudestaan. Vuonna 2011 syntyi Logomo, joka toimi ennen (1876–1979) VR:n konepajana, Pekka Vapaavuoren suunnittelemana. Arkkitehtonisesti hyvin mielenkiintoinen on Jan-Erik Anderssonin taidetalo Life on a Leaf, joka valmistui 2009 Anderssonin Kuvataideakatemian tohtorityönä. Suunnittelu toteutettiin yhdessä arkkitehti Erkki Pitkärannan kanssa. Myös Matti Sanaksenahon suunnittelema liimapuurakenteinen Pyhän Henrikin ekumeeninen taidekappeli (2005) on saanut paljon huomiota.


title: Turun arkkitehtuuri

text: Hieman ydinkeskustan ulkopuolelle nousi 2008 Hanna Euron suunnittelema Skanssin liikekeskus, jonka välittömään yhteyteen on rakenteilla Hartelan toimesta kerrostaloja. Näkyvä rakennus Turun kaupunkikuvassa on opiskelijoille tarkoitettu tornitalo Ikituuri ylioppilaskylän kupeessa. Pekka Mäen piirtämä Ikituuri valmistui 2011. Ikituurin viereen on juuri rakenteilla uusia opiskelija-asuntoja. Myös vanhaan vankilakompleksiin, Kakolaan, on rakennettu ja rakenteilla asuinhuoneistoja.


title: Darkness of Eternity

text: Darkness Of Eternity on Amberian Dawnin kahdeksas studioalbumi, julkaistiin vuonna 2017.


title: Janne Kolling

text: Janne Kolling (s. 12. heinäkuuta 1968 Århus) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996 ja Sydneyssä 2000.. Hän voitti maailmanmestaruuden Saksan kisoissa 1997 sekä Euroopan-mestaruuden Saksassa 1994 ja Tanskassa 1996. Hän lopetti maajoukkueuransa vuonna 2001 pelattuaan 250 maaottelua.


title: Janne Kolling

text: Seuratasolla Kolling edusti muun muassa Viborg HK:ta, espanjalaista Corte Blanco Bidebietaa sekä norjalaista Tertnes IL:ää.


title: Innuendo (täsmennyssivu)

text: Innuendo on:


title: Ellen Corby

text: Ellen Hansen Corby (3. kesäkuuta 1911 Racine, Wisconsin, Yhdysvallat – 14. huhtikuuta 1999 Los Angeles, Kalifornia, Yhdysvallat) oli yhdysvaltalainen näyttelijä. Hän aloitti uransa kuvaussihteerinä ja vakiinnutti paikkansa elokuvanäyttelijänä 1940-luvulla. Hän voitti parhaan naissivuosan Golden Globen elokuvasta "Muistojeni äiti". Corby näytteli myös useissa televisiosarjoissa, joista keskeisimpänä on rooli sarjassa "Waltonin perhe", jossa hän näytteli 1972–1977. Hän voitti roolistaan kolme Emmyä ja kaksi Golden Globea.


title: Ellen Corby

text: Ellen Hansen syntyi vuonna 1911 Racinessa Wisconsinissa ja kasvoi Philadelphiassa. Hänen vanhempansa olivat tanskalaisia maahanmuuttajia.


title: Ellen Corby

text: Corby aloitti vuonna 1934 elokuva-alalla kuvaussihteerinä. Hän oli käsikirjoittamassa lännenelokuvaa "Twilight on the Trail" ja vuonna 1945 vakuutti RKO Picturesin johtohenkilöt päästämään hänet myös näyttelemään. Corbyn ensimmäinen elokuva näyttelijänä oli "Jälki häviää tyhjään" (1946).


title: Ellen Corby

text: Corby ansaitsi 1940-luvulla paikan luotettavana luonnenäyttelijänä, joka näytteli usein touhukasta vanhaapiikaa tai henkilöä, joka tunkee nokkansa joka paikkaan. Elokuvassa "Muistojeni äiti" Corby näytteli tunteikkaasti vaatimatonta Katrin-tätiä, joka rakastuu paikalliseen hautausurakoitsijaan. Hän oli roolistaan ehdokkaana parhaan naissivuosan Oscar-palkintoon ja voitti sivuosan Golden Globen.


title: Ellen Corby

text: "Muistojeni äiti" -elokuvan jälkeen Corbyn rooleja olivat muun muassa kätilö Vincente Minnellin "Rouva Bovaryssä" ja vanki "Rautahäkissä". Hän näytteli myös jännityselokuvissa "Punainen jälki" (1957) ja "Vertigo – punainen kyynel" (1958).


title: Ellen Corby

text: Lähes sadan elokuvan lisäksi Corby näytteli televisiossa. Hänellä oli vuosina 1957–1959 toistuva rooli lännensarjassa "Trackdown". Hänen filmografiaansa kuuluu myös muita lännensarjoja, kuten "Virginialainen", "The Rifleman" ja "Wagon Train". Corbyn ensimmäinen säännöllinen televisiorooli oli komediasarjassa "Please Don’t Eat the Daisies", jota esitettiin 1965–1967.


title: Ellen Corby

text: Corbyn uran suosituin rooli oli televisiosarjassa "Waltonin perhe", jonka ensiesitys oli vuonna 1972. Se sijoittui Virginian maaseudulle ja oli todella suosittu Yhdysvaltain maaseudulla ja ulkomailla. Corby esitti sarjassa Waltonin perheen isoäitiä. Hän oli roolistaan kuusi kertaa ehdolla parhaan naissivuosan Emmy-palkintoon ja voitti sen kolmesti (1973, 1975, 1976). Parhaan televisiotuotannon naissivuosan Golden Globen hän sai vuonna 1974 ja oli yhteensä ehdolla sarjasta neljästi Golden Globeen.


title: Ellen Corby

text: Corby joutui jäämään sarjasta sivuun vuonna 1977 saatuaan infarktin. Hänen hahmonsa sairastui myös sarjassa, ja Waltonin isoäiti kirjoitettiin näin ulos sarjasta. Corby pystyi palaamaan vielä tuotantokauden viimeiseen jaksoon, mutta se oli hänen viimeinen kertansa vuonna 1981 päättyneessä sarjassa. Hän näytteli kuitenkin vielä useissa sarjan pohjalta tehdyissä televisioelokuvissa. Hänen viimeinen roolinsa oli elokuvassa "Waltonin perheen pääsiäinen" (1997).


title: Tina Bøttzau

text: Tina Bøttzau (s. 29. elokuuta 1971 Kolding) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996 ja Sydneyssä 2000. Hän voitti maailmanmestaruuden Saksan kisoissa 1997 sekä Euroopan-mestaruuden kotikisoissaan 1996.


title: Tina Bøttzau

text: Seuratasolla Bøttzau edusti muun muassa IK Skovbakken Handboldia.


title: Harry Somers

text: Harry Stewart Somers CC (11. syyskuuta 1925 Toronto, Ontario – 9. maaliskuuta 1999 Toronto, Ontario) oli kanadalainen säveltäjä ja pianisti.


title: Harry Somers

text: Somers aloitti pianonsoiton opiskelun 14-vuotiaana ja sai Dorothy Hornfeltiltä yksityisopetusta vuosina 1939–41. 16-vuotiaana hän pääsi The Royal Conservatory of Musiciin (Toronto), jossa hänelle opettivat pianonsoittoa Reginald Godden (1942–43) ja Weldon Kilburn (1945–48). Lisäksi hän sai San Franciscossa opetusta E. Robert Schmitziltä kesällä 1948. Sävellyksen harjoittelun Somers aloitti itsenäisesti, mutta myöhemmin hän pääsi John Weinzweigin kursseille.


title: Harry Somers

text: Somers sai useita palkintoja ja tunnustuksia, joihin kuuluu Juno-palkinto parhaasta klassisesta sävellyksestä ("Picasso Suite"). Hän myös oli ensimmäinen kanadalaissäveltäjä, josta tehtiin Kanadan ritarikunnan "Companion".


title: Anette Hoffmann

text: Anette Hoffmann-Møberg (s. 5. toukokuuta 1971 Egvad) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996 ja Sydneyssä 2000 sekä maailmanmestaruuden Saksan kisoissa 1997.


title: Anette Hoffmann

text: Seuratasolla Hoffmann-Møberg edusti muun muassa Viborg HK:ta ja espanjalaista Corte Blanco Bidebietaa.


title: USS Marblehead (C-11)

text: USS Marblehead (runkonumero C-11) oli Yhdysvaltain laivaston vuonna 1892 vesille laskettu Montgomery-luokan panssaroimaton risteilijä.


title: USS Marblehead (C-11)

text: Alus tilattiin 7. syyskuuta 1888 City Point Iron Worksiltä Bostonista Massachusettsista, missä köli laskettiin lokakuussa 1890. Alus laskettiin vesille 11. elokuuta 1892 kumminaan rouva C. F. Allen ja otettiin palvelukseen 2. huhtikuuta 1894 päällikkönään Charles O'Neill.


title: USS Marblehead (C-11)

text: Palvelukseenotettaessa alus liitettiin Pohjois-Atlantin laivueeseen. Alus lähti 6. kesäkuuta 1894 New Yorkista Karibianmerelle, missä tehtävänä oli seurata Nicaraguan hallinnon vaihtoa. Alus saapui 19. heinäkuuta Bluefieldsiin, missä kaupunki oli vaarassa.


title: Camilla Andersen

text: Camilla Andersen (s. 5. heinäkuuta 1973 Gentofte) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996 ja Sydneyssä 2000.. Hän voitti maailmanmestaruuden Saksan kisoissa 1997 sekä Euroopan-mestaruuden Saksassa 1994 ja Tanskassa 1996. Sydneyn olympialaisissa 2000 Tanskan ja Norjan välisessä ottelussa Andersen pelasi puolisoaan, norjalaista Mia Hundvinia vastaan.


title: Camilla Andersen

text: Seuratasolla Andersen edusti muun muassa Frederiksberg IF:ää, Slagelse DT:tä ja FC København Håndboldia.


title: Dolors Bassa

text: Dolors Bassa i Coll (s. 1959 Torroella de Montgrí) on katalonialainen poliitikko. Hän toimi Katalonian aluehallinnon työ-, sosiaali- ja perheministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan. Myös Bassa, Meritxell Borràs ja Joaquim Forn lähtivät aluksi Belgiaan, mutta palasivat myöhemmin Espanjaan oikeuden kuultaviksi. Lopulta yhteensä kahdeksan Espanjassa oikeuden kuultaviksi mennyttä ministeriä (Bassan, Borràsin ja Fornin lisäksi Oriol Junqueras, Jordi Turull, Raül Romeva, Josep Rull ja Carles Mundó) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.


title: Dolors Bassa

text: Bassa vapautettiin tutkintavankeudesta 4. joulukuuta 2017, mutta hän joutui maksamaan 100 000 euron takuut. Samassa yhteydessä vapautettiin osa muistakin vangituista ministereistä takuita vastaan, mutta Puigdemontin hallituksen varapääministeri Junqueras ja sisäministeri Forn sekä kansalaisjärjestöjen puheenjohtajat Sànchez ja Cuixart joutuivat yhä jäämään vankilaan.


title: Dolors Bassa

text: Uusissa Katalonian parlamenttivaaleissa 21. joulukuuta 2017 Bassa valittiin Katalonian parlamenttiin Katalonian tasavaltalaisen vasemmiston listalta, mutta hän ilmoitti 22. maaliskuuta 2018 yhdessä Marta Roviran ja Carme Forcadellin kanssa luopuvansa kansanedustajan paikastaan, jottei heidän mahdollinen uusi vangitsemisensa heikentäisi parlamentin toimintakykyä. Seuraavana päivänä eli 23. maaliskuuta 2018 Bassa vangittiinkiin siis jo toistamiseen samaan aikaan Forcadellin, Turullin, Romevan ja Rullin kanssa heidän tehdessä näin vankilassa seuraa Junquerasille, Fornille, Sànchezille ja Cuixartille, jotka olivat olleet koko ajan yhtäjaksoisesti vangittuna. Rovira, joka oli niin ikään kutsuttu samana päivänä oikeuden kuultavaksi, ei puolestaan ilmestynyt oikeuteen, vaan ilmoitti lähteneensä maanpakoon Sveitsiin.


title: Hentriakontaani

text: Hentriakontaani eli n-hentriakontaani (CH) on 31-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää, kellertävän ruskeaa vahamaista ainetta. Hentriakontaanin rakennekaava on CH(CH)CH, moolimassa 436,853 g/mol, sulamispiste 68 °C, kiehumispiste 438 °C, taitekerroin 1.4278 (90 °C) ja CAS-numero 630-04-6. Hentriakontaani ei käytännössä liukene veteen, mutta liukenee kloroformiin ja tolueeniin.


title: Hentriakontaani

text: Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.


title: Louis Bailly

text: Louis Bailly (13. kesäkuuta 1882 Valenciennes, Ranska – 21. marraskuuta 1974 Cowansville, Quebec, Kanada) oli ranskalaissyntyinen, Kanadan kansalaisuuden vuonna 1950 saanut alttoviulisti ja musiikkipedagogi. Hän opiskeli viulun- ja alttoviulunsoittoa Pariisin konservatoriossa ja sai kyseisen opinahjon ensipalkinnon vuonna 1899. Bailly toimi jäsenenä useissa orkestereissa ja kvarteteissa. Solistina hän muunn muassa kantaesitti vuonna 1920 Ernest Blochin sarjan alttoviululle ja orkesterille New Yorkissa. Vuonna 1919 hän oli kantaesittänyt saman teoksen sovituksen pianisti Harold Bauerin kanssa Pittsfieldissä, Massachusettsissa.


title: Louis Bailly

text: Bailly opetti muun muassa vuosina 1925–41 Curtis Institutessa, Philadelphiassa, jossa hän lopulta pääsi johtamaan kamarimusiikkiosastoa. Hänen oppilaidensa joukossa oli Stanley Solomon. Hän sai musiikin kunniatohtorin arvon Curtisista vuonna 1930. Hän oli Kunnialegioonan ritari.


title: Ana Botín

text: Ana Patricia Botín-Sanz de Sautuola O'Shea (s. ) on espanjalainen pankkiiri. Hän on syyskuusta 2014 lähtien johtanut hallituksen puheenjohtajana espanjalaista Grupo Santander -pankkikonsernia.


title: Ana Botín

text: Maailmanlaajuisesti toimiva pankkikonserni on Euroopan suurimpia pankkeja, jonka 13 800 toimipisteessä työskentelee 200 000 työntekijää. He palvelevat pankkiryhmän noin 131 miljoonaa asiakasta. Botín edustaa sukunsa neljättä sukupolvea pankkikonsernin johdossa. Hän on vuodesta 2013 lähtien toiminut myös virvoitusjuomajätti The Coca-Cola Companyn hallituksessa.


title: Ana Botín

text:
Yhdysvaltalainen talousjulkaisu Forbes luokitteli hänet vuoden 2017 maailman vaikutusvaltaisimpien naisten listallaan sijalle 9. Talousjulkaisu Fortune sijoitti hänet talouselämän kansainvälisten (ei-yhdysvaltalaisten) naisvaikuttajien kärkipaikalle samana vuonna.
Botín suoritti kauppatieteiden alemman korkeakoulututkinnon (B.A.) Bryn Mawr Collegessa Yhdysvaltain Pennsylvanian osavaltiossa ja opiskeli myös Harvardin yliopistossa. Hän asuu Madridissa. Hän on naimisissa ja hänellä on kolme lasta.


title: Veikko Tikkanen

text: Veikko Johannes Tikkanen (s. 2. toukokuuta 1949 Pyhäjärvi) on suomalainen kunnallismies, joka on toiminut Kuhmon kaupunginjohtajana sekä useaan otteeseen Pyhäjärven vs. kaupunginjohtajana.


title: Veikko Tikkanen

text: Veikko Tikkanen syntyi Petter Johannes ja Hilda Tikkasen perheeseen. Hänen puolisonsa on Helvi Annikki Pelttari. Tikkanen tuli ylioppilaaksi 1968. Valtiotieteen lisensiaatin tutkinnon hän suoritti Turun yliopistossa 1968. Tikkanen toimi Pyhännän kunnanjohtajana 1973–1978, Turun yliopiston assistentti hän oli 1976–1978. Puumalan kunnanjohtajana Tikkanen työskenteli 1978–1984, valtioneuvoston asuntoneuvoston pääsihteerinä 1981–1983 ja Kuhmon kaupunginjohtajana vuodesta 1984. Tässä tehtävässä häntä seurasi Markku Kauppinen vuonna 1998. Pyhäjärven vs. kaupunginjohtajan tehtävien jälkeen Tikkanen haki takaisin Kuhmon kaupunginjohtajaksi, mutta häntä ei kutsuttu virkamiehen kelpoisuusiän ylittäneenä haastatteluun, tehtävään valittiin Tytti Määttä.


title: MM-rasia

text: MM on lyhenne sanoista Moving Magnet (Liikkuva Magneetti). MM on levysoittimen äänirasiatyyppi. Levysoittimessa voi olla myös MC-(Moving Coil) tyyppinen äänirasia.


title: The Others (albumi)

text: The Others on japanilaisen rock-muusikko Miyavin yhdeksäs studioalbumi. Se julkaistiin 15. huhtikuuta 2015.


title: Det evangelisk-lutherske kirkesamfunn

text: Evankelis-luterilainen kirkkoyhteisö (), DELK on norjalainen, vuonna 1872 perustettu Norjan kirkosta irrallinen luterilainen kirkko.


title: Det evangelisk-lutherske kirkesamfunn

text: DELK on Norjan vanhin luterilainen vapaakirkko. Sen juuret ovat niissä kiistoissa, jota käytiin 1860-luvun Norjassa kouluopetuksesta. Monien vanhempien mielestä uskonnonopetus kouluissa ei enää ollut oikeanlaista. Nämä vanhemmat kuuluivat haugelaisiin ystäväjoukkoihin, jotka kamppailivat pietististen arvojen puolesta. Toukokuussa 1866 suuri joukko vanhempia Vestfoldin Ramnesissa otti lapsensa pois julkisista kouluista ja alkoi pitää näille omaa koulua. Lyhyen ajan sisällä samanlaisia yksityiskouluja syntyi naapurikyliin Våleen, Botneen, Andebuun, Stokkeen ja Sandariin. Myöhemmin kouluja oli myös Oslossa, Hortenissa, Tønsbergissä, Porsgrunnissa, Skienissä ja useissa muissa paikoissa. Aluksi ei ollut tarkoitus perustaa omaa kirkkoa, mutta ristiriitojen kirkon kanssa kasvaessa päädyttiin perustamaan oma kirkkokunta. Tässä kannustusta tuli erityisesti Elling Eielsen Vossista, joka oli ollut perustamassa luterilaista vapaakirkkoa Amerikkaan. Hän vieraili haugelaisten luona ja kehotti näitä käyttämään niitä oikeuksia, joita vuoden 1845 eriuskolaislaki heille tarjosi. Kirkko perustettiin nimellä "Den evangelisk lutherske frikirkelige menighet i Jarlsberg grevskap med flere steder". Nykyinen nimi otettiin käyttöön vuonna 1951.


title: Det evangelisk-lutherske kirkesamfunn

text: Aluksi uusi kirkko levisi tehokkaasti ja uusia seurakuntia ja kouluja syntyi. Myöhemmin kasvu hiipui ja kirkosta tuli melko sulkeutunut yhteisö. Viime vuosikymmeninä se on kuitenkin avautunut enenevässä määrin sekä lisännyt yhteistyötään muiden kristittyjen kanssa. Erityisesti lähetystyö on lisännyt yhteistyötä erilaisten lähetysjärjestöjen kanssa.


title: Det evangelisk-lutherske kirkesamfunn

text: DELKin korkein päättävä elin on kahden vuoden välein kokoontuva yleiskokous. Se koostuu johtokunnan ja neuvoston jäsenistä sekä seurakuntien valitsemista edustajista. Se vastaa DELKin yhteisistä asioista ja hyväksyy kirkkokunnan säännöt.


title: Det evangelisk-lutherske kirkesamfunn

text: DELKin johtokuntaan kuuluu seitsemän jäsentä, jotka voivat olla miehiä tai naisia. Se vastaa DELKin talouden ja muun toiminnan organisoinnista ja hallinnasta. Yleiskokous valitsee johtokunnan puheenjohtajan ja muut jäsenet. Kirkkokunnan valvoja on johtokunnan pysyvä jäsen.


title: Det evangelisk-lutherske kirkesamfunn

text: Neuvosto käsittelee oppiin ja kirkon pidemmän aikavälin kehitykseen ja valintoihin liittyviä kysymyksiä. Sen jäseniä ovat kaikki DELKin papit ja vanhimmat. Se kutsuu tehtäviinsä uudet papit ja lähetystyöntekijät. Valvoja johtaa neuvoston kokouksia.


title: Det evangelisk-lutherske kirkesamfunn

text: Neuvosto kutsuu papit tietyn rekrytointijärjestyksen jälkeen, jonka jälkeen johtokunta vahvistaa päätöksen. Sekä papit että vanhimmat vastaavat seurakunnan paimentamisesta, mutta heillä on erilaiset tehtävät.


title: Det evangelisk-lutherske kirkesamfunn

text: Valvoja toimii kirkkokunnan johtajana. Koko kirkkokunta osallistuu valvojan valintaan ja tämän vastuulla on DELKin hengellinen kaitsenta. Hän on vastuussa pappien, vanhimpien ja saarnaajien hengellisestä johtamisesta sekä on johtovastuussa kirkon hallinnossa, ollen johtokunnan pysyvä jäsen ja johtaen neuvoston kokouksia. Neuvosto nimittää varavalvojan, joka vastaa valvojan tehtävistä tämän poissa ollessa.Seurakunnankokous on seurakunnan korkein elin. Seurakunnan toiminnallisesta johdosta vastaa vanhinten neuvosto, johon kuuluu pappi sekä yhdestä kolmeen vanhinta. Se on vastuussa seurakunnan julistuksesta, sakramenttien hoidosta ja sielunhoidosta sekä seurakunnan muun toiminnan suunnittelusta. He myös valvovat eri työaloja.


title: Det evangelisk-lutherske kirkesamfunn

text: Vuonna 2018 DELKillä oli 12 seurakuntaa. Lisäksi se on perustamassa uusia seurakuntia Møren ja Romsdalin läänin sekä Raisin ja Alattion seudulle.DELK ylläpitää viittä kristillistä koulua, jotka ovat Bjerkely skole, Granly skole, Moe skole, Ryenberget skole Oslossa sekä Skauen kristelige skole.


title: Škoda Kamiq (Kiina)

text: Škoda Kamiq on Škodan vuodesta 2018 lähtien valmistama crossover-tyyppinen henkilöautomalli, jota myydään vain Kiinan markkinoilla. Se esiteltiin Pekingin autonäyttelyssä keväällä 2018. Kamiq perustuu samalle pohjalevylle kuin Škoda Rapid.


title: Leïla Kilani

text: Leïla Kilani (s. 1970 Casablanca) on marokkolainen elokuvaohjaaja, käsikirjoittaja ja tuottaja.


title: Leïla Kilani

text: Kilani opiskeli Ranskassa Välimeren alueen historiaa ja kulttuuria ja valmistui Pariisin Sosiaalitieteiden oppilaitoksesta. 1990- luvun lopun ja 2000- luvun alun hän työskenteli vapaana journalistina. Hänen ensimmäinen elokuvansa oli dokumenttielokuva "Tanger, La Reve De Bruleurs" joka valmistui vuonna 2002. Se kertoo nuorista Tangeriin muuttaneista siirtolaisista, jotka yrittävät saada elämänsä järjestykseen.


title: Leïla Kilani

text: Kilanin seuraava elokuva oli myös dokumentti, nimeltään "Zad Moultaka" ja se ilmestyi vuonna 2003. Hänen kuuluisin dokumenttinsa "Nos Lieux Interdits" ilmestyi vuonna 2008. Se kertoo marokkolaisten elämästä 1970- luvulla, kuningas Hassan II:n valtakaudella. Se palkittiin vuonna 2009 Afrikan elokuva- ja televisiofestivaaleilla.


title: Leïla Kilani

text: Vuonna 2011 Kilani siirtyi fiktiivisiin elokuviin. Tuolloin ilmestyi elokuva "Sur La Planche" joka on kuvaus nuorista naisista, joita alkaa rikollisuus kiehtoa. Se tapahtuu Tangerissa. Se esitettiin ensikerran Cannesin elokuvajuhlilla.


title: Hope Emerson

text: Hope Emerson (30. lokakuuta 1897 Hawarden, Iowa, Yhdysvallat – 24. huhtikuuta 1960 Los Angeles, Kalifornia, Yhdysvallat) oli yhdysvaltalainen näyttelijä, joka aloitti uransa vaudeville- ja kabaree-esiintyjänä. Ensimmäisen Broadway-näytelmänsä hän teki vuonna 1930, ja elokuviin hän siirtyi oikeastaan vuonna 1948. Viimeisinä vuosinaan Emerson näytteli myös useissa televisiotuotannoissa. "Rautahäkistä" hän oli Oscar-ehdokkaana "Peter Gunn" -televisiosarjasta Primetime Emmy -ehdokkaana.


title: Hope Emerson

text: Hope Emerson syntyi 1897 Hawardenissa. Hänen isällään Jack Ememersonilla oli veljensä Bertin kanssa kenkäkauppa. Hänen äitinsä Josie Emerson oli ollut vaudeville-esiintyjä. Jack ja Josie Emerson saivat kolme lasta, mutta kaksi niistä kuolivat pian syntymän jälkeen.


title: Hope Emerson

text: Emerson muutti teini-ikäisenä New Yorkiin, missä hän esiintyi alkuun vaudeville- ja kabareenäytöksissä laulajana ja pinaistina. Broadwaylle hän pääsi vuonna 1930, jolloin hän oli amatsoni Lampito komediassa "Lysistrate". Emerson erikoistui teatterissa komediallisiin rooleihin.


title: Hope Emerson

text: "Lysistraten" jälkeen Emersonin seuraava rooli oli "Smiling Faces" ja sen jälkeen hän kiersi kolme kesää St. Louisin kunnallisoopperan kanssa. Näytelmää "Swing Tour Lady" voi sanoa Emersonin Broadway-läpimurroksi. Sitä esitettiin Broadwayllä lokakuusta 1936 tammikuulle 1937.


title: Hope Emerson

text: Valkokankaalle Emersonin toi 20th Century Fox, joka valitsi hänet näyttelemään murhanhimoista hierojaa elokuvassa "Cry of the City" (1948). Hänen seuraavia elokuviaan olivat "Aatamin kylkiluu" (1949) ja "Rautahäkki" (1950). Jälkimmäisessä Emerson näytteli vankilan sadistista matroonaa. Hänen suorituksensa huomioitiin parhaan naissivuosan Oscar-ehdokkuudella.


title: Hope Emerson

text: Emeron teki 1950-luvulla muun muasa kolme ”naisten lännenelokuvaa” "Belle Le Granden" (1951), "Naiskaravaanin" (1951) ja "Kuolemaantuomitun linnakkeen" (1957). Jerry Lewis -elokuvasta "Jerry sai kolmoset" (1958) Emerson sai roolin Frank Tashlinilta, mutta uransa loppuvaiheissa hän keskittyi lähinnä televisiotöihin.


title: Hope Emerson

text: Emerson näytteli vuosina 1958–1959 televisiosarjassa "Peter Gunn" ja vuosina 1959–1960 "The Dennis O’Keefe Show’ssa. "Peter Gunnista" hän oli ehdolla Emmyyn parhaasta naissivuosasta.


title: Hope Emerson

text: Enerson kuoli vain kuukauden "The Dennis O’Keefe Show’n" viimeisen osan esityksen jälkeen. Hänen terveytensä oli heikentynyt selvästi, kun hakeutui sairaalaan. Hän kuoli maksasairauteen.


title: Tatjana Tolstaja

text: Tatjana Tolstaja (, s. 3. toukokuuta 1951 Leningrad) on venäläinen kirjailija ja televisiojuontaja. Hän kuuluu Tolstoin taiteilijasukuun. Hänen isänisänsä on neuvostokirjailija Aleksei Nikolajevitš Tolstoi.


title: Tatjana Tolstaja

text: Tolstaja opiskeli filologiaa Leningradin valtionyliopistossa ja työskenteli sen jälkeen useita vuosia kustannustoimittajana Moskovassa. 1980-luvun puolivälissä hän alkoi julkaista novellejaan kirjallisuuslehdissä. Niistä ensimmäinen (На золотом крыльце сидели) julkaistiin Avrora-lehdessä 1983. Hänen vuonna 1987 julkaistu esikoiskokoelmansa nosti hänet yhdeksi Gorbatshovin ajan tärkeimmistä kirjailijoista. Seuraavina vuosina hän vietti runsaasti aikaa Yhdysvalloissa, jossa hän toimi vierailevana luennoitsijana eri yliopistoissa. Vuodesta 2002 vuoteen 2014 hän juonsi kulttuuriaiheista keskusteluohjelmaa "The School for Scandal" Venäjän televisiossa.


title: PrettyMuch

text: PrettyMuch (tyyliteltynä PRETTYMUCH) on amerikkalais-kanadalainen poikabändi Los Angelesista Kaliforniasta. Vuonna 2016 musiikkimoguli Simon Cowellin luomaan pop-lauluryhmään kuuluu neljä amerikkalaista jäsentä Austin Porter, Nick Mara, Edwin Honoret ja Brandon Arreaga sekä yksi kanadalainen jäsen Zion Kuwonu. Yhtyeen tyylilajeja ovat pääosin pop ja R&B.


title: Avanti! (elokuva)

text: Avanti! on Billy Wilderin ohjaama yhdysvaltalais-italialainen romanttinen komedia vuodelta 1972. Italian Ischian saarelle sijoittuvan elokuvan pääosia näyttelevät Jack Lemmon ja Juliet Mills. Tarina perustuu Samuel A. Taylorin samannimiseen Broadway-näytelmään vuodelta 1968. Sen pohjalta käsikirjoituksen laativat Wilder ja hänen vakituinen kirjoituskumppaninsa I. A. L. Diamond.


title: Avanti! (elokuva)

text: Stressaantunut amerikkalaismiljonääri Wendell Armbruster Jr. (Lemmon) saapuu Ischian saarelle noutamaan auto-onnettomuudessa kuolleen isänsä Armbruster Seniorin ruumista. Aikaa on vähän, sillä hautajaiset on määrä pitää Baltimoressa kolmen päivän kuluttua. Hotellissa mies kohtaa yllätyksekseen brittiläisen neiti Piggottin (Mills), joka sanoo olevansa kuolleen isän pitkäaikaisen rakastajattaren tytär ja tulleensa hautaamaan äitinsä rakastajansa viereen saarelle. Nainen kertoo äitinsä viettäneen vuosittain lomansa Ischialla amerikkalaismiljonäärin seurassa. Miljonäärin poika ei tiedä mitään tällaisesta, vaan on luullut isänsä tulevan Ischiaan vuosittain mutakylpyjen takia. Tilanne mutkistuu, kun molemmat ruumiit varastetaan ruumishuoneelta, mistä Armbruster Jr. epäilee aluksi neiti Piggottia. Tekijöiksi ilmoittautuvat pahamaineiset Trottan veljekset, jotka vaativat miljonäärin ruumiista kahden miljoonan liiran lunnaita. Armbruster Jr. saa apua Yhdysvaltain ulkoministeriön virkailijalta, joka yrittää nopeuttaa italialaisbyrokratiaa yhdessä hotellinjohtajan kanssa. Yhteisten ongelmien ja odottelun myötä tiukkapipoinen Armbruster Jr. ja romanttinen neiti Piggott lähentyvät. Hotellipoika Bruno valokuvaa paria salaa heidän alastonuinnillaan ja yrittää kuvien avulla kiristää itselleen viisumia takaisin Yhdysvaltoihin, josta hänet on karkotettu. Brunon avopuoliso, raskaana oleva hotellisiivooja Anna suuttuu, tappaa Brunon ja katoaa. Lopulta järjestetään niin, että rakastavaiset haudataan Ischialle, mutta hotellipoika Brunon ruumis laitetaan sinkkiarkkuun esittämään Armbruster Senioria tämän hautajaisissa, ettei skandaali paljastuisi Yhdysvalloissa. Pikakuljetus lentoteitse järjestyy, kun vainaja nimitetään postuumisti diplomaatiksi.


title: Avanti! (elokuva)

text: Elokuva kuvattiin kokonaan Italiassa. Ulkokuvia tehtiin Ischian lisäksi Sorrentossa ja Caprilla sekä eri kohdissa Amalfin rannikkoa. Sisäkohtaukset lavastettiin ja kuvattiin Safa Palatino -studioilla Roomassa.


title: Avanti! (elokuva)

text: Ohjaaja Billy Wilder ei ollut myöhemmin täysin tyytyväinen "Avantiin". Hänestä traagisen romanttiseen tarinaan tuli laitettua liikaa komiikkaa, ja elokuvasta tuli liian pitkä. Myös monet kriitikot pitivät 145 minuutin kestoa liiallisena, mutta kehuivat etenkin Juliet Millsin roolia neiti Piggottina.


title: Avanti! (elokuva)

text: "Avanti!" ei saanut Oscar-ehdokkuuksia, mutta Jack Lemmon palkittiin roolistaan Golden Globessa, jossa elokuva tuotti ehdokkuudet viidessä muussakin kategoriassa: paras musikaali- tai komediaelokuva, paras käsikirjoitus, paras naispääosa (Juliet Mills), paras ohjaus (Wilder) ja paras miessivuosa (Clive Revill).


title: Avanti! (elokuva)

text: Suomessa "Avanti!" sai ensi-iltansa vuonna 1974. Se sai 31 903 teatterikatsojaa ja tuli vuoden katsojatilastossa sijalle 70. Suomen televisiokanavilla elokuva on esitetty 1984, 1988, 1999, 2001, 2011 ja 2012.


title: Anijan kunta

text: Anijan kunta sijaitsee Pohjois-Virossa Harjumaa maakunnassa noin 30 kilometriä Tallinnasta itään..


title: Anijan kunta

text: Anijan kunta muodostettiin lokakuussa 2017 yhdistämällä Aegviidun ja Anijan kunnat. Kunnassa on 6 286 asukasta (1.1.2018). Kunnan pinta-ala on 533 neliökilometriä.


title: Anijan kunta

text: Kunta muodostuu Kehran kaupungista (linn), Aegviidun pienkauppalasta (alev) sekä 31 kylästä (küla).


title: Anijan kunta

text: Kantatiet 12 ja 13 kulkevat Anijan kautta. Rautatie Tallinnasta Tapaan kulkee Aegviidun ja Kehran kautta.


title: Rasvahappometyyliesteri

text: Rasvahappometyyliesteri, eli FAME (eng. "Fatty Acid Methyl Ester") tarkoittaa rasvahapon metyyliesteriä, joka on valmistettu rasvahaposta ja metanolista vaihtoesteröinnillä. FAMEt ovat yleisiä kasviöljypohjaisissa biopolttoaineissa. FAMEja valmistetaan yleensä emäs-katalysoiduin reaktioin. Emäksenä käytetään esimerkiksi natriumhydroksidia, natriummetoksidia tai kaliumhydroksia. FAMEja käytetään biopolttoaineiden valmistuksessa koska vapaat rasvahapot voivat syövyttää aikaa myöden moottoreiden metallia, polttoaineen valmistuslaitosten laitteistoja jne. Toisin kuin neutraalit FAMEt, vapaat rasvahapot ovat vain heikosti happamia, mutta niiden käytössä niiden aiheuttama syöpyminen kertyy. Toinen parannus on se, että FAMEilla on myös 12–15 suurempi setaaniluku suhteessa niiden esteröimättömiin muotoihin.


title: Rasvahappometyyliesteri

text: FAMEja on biopolttoaineiden lisäksi käytetty myös bakteeritutkimuksessa vuodesta 1988 asti. Kullakin eliöllä on omanlaisensa rasvahappokoostumus. Metyyliesteröimällä näytteenä otetun bakteerin tai usean bakteerin kolonnian triglyseridit, rasvahapot jne., voidaan ne tutkia kaasukromatografialla ja luoda eliöstä tai kolonniasta profiili. Esimerkiksi jostakin vesistöstä otetun FAME-käsitellyn bakteerinäytteen avulla voidaan vesistö tunnistaa tietyllä varmuudella saastuneiksi ulosteista vertailemalla näytettä bakteeriprofiiliin, jonka bakteerien tiedetään olevan ulosteperäisiä. Jos näytteen ja kannan välillä on kylliksi samanlaisuutta, on vesistö todennäköisesti saastunut, jos ei, saattaa vesistö olla puhdas. Menetelmää kutsutaan MST:ksi (eng. "microbial source tracking"), ja siinä voidaan käyttää muitakin menetelmiä kuin vain metyyliesteröintiä.


title: Indonesian Aerospace N219

text: Indonesian Aerospace N219 on Indonesian Aerospacen valmistama kaksimoottorinen STOL-matkustaja- ja kuljetuslentokone. Koneen prototyyppi lensi ensilentonsa 16. elokuuta 2017, ja ensimmäinen kone on tarkoitus toimittaa indonesialaiselle Pelita Air Servicelle heinäkuun 2019 alussa.


title: Indonesian Aerospace N219

text: Indonesian Aerospace aikoo rakentaa koneita 36 vuodessa ja on käynyt neuvotteluja N219:n valmistamisesta lisenssillä Kiinassa.


title: Indonesian Aerospace N219

text: Huhtikuuhun 2018 mennessä N219-koneita ovat tilanneet seuraavat lentoyhtiöt:


title: Ndwandwen ja Zulumaan sota

text: Ndwandwen ja Zulumaan sota tai Zulumaan sisällissota oli Zulumaan ja Ndwandwe-heimon välillä vuosina 1817–1819 käyty sota.


title: Ndwandwen ja Zulumaan sota

text: Zulut olivat alunperin tiivis etninen ryhmä, jotka olivat siirtyneet nykypäivän Etelä-Afrikan tasangoille. Zuluista tuli vahva heimo Shaka-nimisen johtajan avulla. Shaka oli muuttanut isänsä luota ja tullut soturiksi Mthethwa-kansan kanssa. Mthethwa-kansan johtaja Dingiswayo auttoi Shakaa nousemaan Zulujen johtajaksi hänen isänsä kuoltua vuonna 1816. Johtajat olivat hyviä ystäviä keskenään, ja heimot taistelivat yhdessä yhteistä vihollista, kuningas Zwiden johtamaa Ndwandwe-heimoa vastaan. Kun Ndwandwe heimo otti kiinni Dingiswayon ja tappoi hänet, Shakasta tuli myös Mthethwa-heimon johtaja. Shaka muutti taistelua ottamalla käyttöön uusia aseita ja taktiikoita. Gqokli-mäen taistelussa vuonna 1817 hänen joukkonsa löivät Ndwandwe-soturit.


title: Ndwandwen ja Zulumaan sota

text: Zulut ja Ndwandwe-soturit kohtasivat uudelleen Mhlatuze-joen taistelussa vuonna 1819. Tällöin Ndwandwet olivat jo ottaneet zulujen taktiikat käyttöön, joten Shaka heikensi heitä sissi-iskuilla ennen varsinaista taistelua. Zulut saapuivat Zwiden päämajaa lähelle nykypäivän Nongomaata. He lauloivat Ndwandwe-kansan voitonlaulua päästäkseen sisään. Zwide tapettiin, ja suurin osa Ndwandweista hylkäsi maansa ja perääntyi pohjoiseen luoden Zulujen kuningaskuntaa muistuttavia kuningaskuntia Sambiaan, Malawiin, Mosambikiin, ja Tansaniaan. Tämä oli verisen sisällissodan viimeinen vaihe. Monet Etelä-Afrikan heimot pakenivat zuluja muille alueille. Nguni-heimot aiheuttivat oman hävityksen käyttämällä zulujen taktiikoita sodassa. He perustivat omia poliittisia ryhmiä ja osoittautuivat suureksi uhaksi eurooppalaiselle kolonialismille esimerkiksi Maji Maji -kapinassa Saksan Itä-Afrikassa vuonna 1905–1907.


title: Fakhruddin Ali Ahmed

text: Fakhruddin Ali Ahmed (13. maaliskuuta 1905 – 1977) oli Intian viides presidentti. Hän toimi ministerinä Intian parlamentissa vuodesta 1966 lähtien. Hän asettui ehdolle presidentiksi Intian kongressipuolueen jäsenenä. Ahmedin virkakautensa kesti 24. helmikuuta 1974 – 11. marraskuuta 1977. Hän kuoli kesken toimikauden.


title: Jelena Trofimenko

text: Jelena Trofimenko (s. 20. maaliskuuta 1964 Minsk) on valkovenäläinen elokuvaohjaaja, tuottaja, käsikirjoittaja, näyttelijä ja kirjailija.


title: Jelena Trofimenko

text: Trofimenko opiskeli ensiksi syntymäkaupungissaan ranskaa ja työskenteli Valko-Venäjän televisiossa vuodet 1982- 1989. Hän ryhtyi jo tuolloin tuottamaan ja ohjaamaan elokuvia. Vuonna 1989 hänet hyväksyttiin opiskelemaan elokuvaohjaajaksi Valko-Venäjän valtiolliseen taideakatemiaan. Hän valmistui vuonna 1994.


title: Jelena Trofimenko

text: Valmistuttuaan hän sai apurahan opintojen jatkamiseen Ranskassa. Ranskassa hän ohjasi dokumenttielokuvan ja sai Ranskan valtion apurahan. Palattuaan kotimaahansa vuonna 1996 hän pääsi Belarusfilmin ohjaajaksi. Vuonna 1998 valmistui hänen ensimmäinen kokoillan elokuvansa. Samana vuonna hänet hyväksyttiin myös maansa elokuvaohjaajien liiton jäseneksi. Hän on jatkanut fiktioelokuvien ohella myös dokumenttien tekemistä ja osallistunut elokuvajuhlille Venäjällä, Ukrainassa, Puolassa ja Saksassa.


title: Jelena Trofimenko

text: Vuonna 2012 Trofimenko julkaisi runokokoelman. Performansseja hän on tehnyt vuodesta 1990.


title: Doki Doki Literature Club!

text: Doki Doki Literature Club! on yhdysvaltalaisen Team Salvaton kehittämä ja julkaisema Ren’Py-pelimoottorilla toteutettu visual novel -peli. Se julkaistiin 22. syyskuuta 2017, ja se on saatavissa Windowsille ja MacOS:lle. Peli seuraa miespuolista high school -opiskelijaa, joka liittyy koulunsa kirjallisuuskerhoon ja päätyy tekemisiin sen neljän naisjäsenen kanssa. Vaikka "Doki Doki Literature Club!" vaikuttaa aluksi tavanomaiselta bishōjo-treffisimulaattorilta, jossa pelaaja pyrkii seurustelemaan vastakkaisen sukupuolen edustajien kanssa, se edustaa tosiasiassa psykologista kauhua ja sisältää runsaasti neljännen seinän rikkomista ja metafiktiota.


title: Doki Doki Literature Club!

text: Pelin kehitti noin kahden vuoden aikana Dan Salvato, joka oli ennen pelin julkaisua tunnettu pääasiassa "Super Smash Bros. Melee" -peliin tekemistään modeista. Salvaton mukaan inspiraatio pelin tekemiseen tuli hänen ristiriitaisista tunteistaan animea kohtaan ja kiinnostuksestaan psykologiseen kauhuun. "Doki Doki Literature Club!" yhdisteleekin visual novel -peleille tyypillistä pinnallista söpöyttä kauhun elementteihin ja käsittelee samalla vakavampia aiheita, kuten masennusta ja ahdistusta. Peli saavutti julkaisunsa jälkeen kulttimaineen, ja sen sisältämä metafiktio ja kauhu saivat ylistystä kriitikoilta. "PC Gamer" -lehti sanoi sen olevan yksi vuoden 2017 yllättävimmistä peleistä. Steam-jakelualustalla sen saamista käyttäjäarvioista 97 prosenttia on positiivisia.


title: Doki Doki Literature Club!

text: Koska "Doki Doki Literature Club!" on visual novel -peli, pelaaminen koostuu pääasiassa tarinan ja dialogin seuraamisesta vailla mahdollisuutta vaikuttaa juonen kulkuun. Toisinaan pelaaja saa tehdä päätöksiä, jotka voivat vaikuttaa pelin tapahtumiin. Lisäksi pelissä on yksi minipeli, jossa pelaaja kirjoittaa runoja osana kirjallisuuskerhon toimintaa. Jokainen tyttö kirjallisuuskerhossa pitää eri tyylisistä asioista, ja niinpä pelaajan valitsemat sanat vaikuttavat siihen, kuka runosta pitää eniten. Jos pelaaja valitsee haluamaansa tyttöä miellyttävät sanat ja oikeat vaihtoehdot keskusteluissa, peliin avautuu ylimääräisiä kohtauksia. Pelin aikana avatut kohtaukset vaikuttavat siihen, minkä lopetuksista pelaaja saa pelin päätteeksi.


title: Doki Doki Literature Club!

text: Pelaajan ohjaaman päähenkilön lapsuudenystävä, Sayori, kutsuu hänet mukaansa koulun kirjallisuuskerhoon. Siellä hän tapaa kerhon muut jäsenet Yurin ja Natsukin sekä kerhon johtajan Monikan. Päähenkilö alkaa osallistua kerhon toimintaan ja muun muassa kirjoittaa runoja ja jakaa niitä muiden kanssa, ja tulee hiljalleen läheisemmäksi tyttöjen kanssa.


title: Doki Doki Literature Club!

text: Kerho on valmistautumassa lähestyviä festivaaleja varten, kun Sayori yllättäen paljastaa päähenkilölle kärsineensä koko elämänsä vaikeasta masennuksesta ja tunnustaa rakastavansa tätä. Festivaalipäivän lähestyessä Sayorin tavanomaisen, tyyliltään katkeransuloisen runon sijasta päähenkilö saakin häneltä synkän runon, jonka puhuja käskee toistuvasti jotakuta poistumaan päästään. Kun Sayori ei enää vastaa hänen tekstiviesteihinsä, päähenkilö lähtee kerhon tapaamisesta ja kiirehtii Sayorin kotiin. Sayori löytyy huoneestaan hirttäytyneenä. Peliin alkaa tulla glitchejä, ja päähenkilön pohtiessa, olisiko hän voinut pelastaa Sayorin toimimalla toisin, peli päättyy äkillisesti.


title: Doki Doki Literature Club!

text: Pelaaja päätyy takaisin päävalikkoon, ja kaikki aiemmat tallennukset ovat poistuneet. Uusi peli alkaa samalla tavalla kuin edellinen, mutta Sayorin vuorosanojen ja nimen tilalla on lukukelvotonta tekstiä. Peliin tulee taas glitch, ja se alkaa alusta, mutta tällä kertaa Sayori puuttuu pelistä kokonaan, ja häneen aiemmin viitanneet tekstit ja kuvat on joko poistettu tai korvattu glitcheillä ja muiden hahmojen kuvista yhdistellyillä kuvilla. Sayorin sijaan päähenkilön mukaan kerhoon kutsuukin Monika. Pelissä alkaa tapahtua yhä oudommiksi ja huolestuttavammiksi käyviä asioita. Kun päähenkilö löytää Yurin viiltelemästä itseään, peli kelautuu itsestään taaksepäin ja jatkuu kuin mitään ei olisi tapahtunut. Peli alkaa näyttää järkyttäviä ja yllättäviä kuvia, esimerkiksi Natsukin kaula katkeaa kesken keskustelun. Peli alkaa myös estää pelaajaa tekemästä keskusteluissa valintoja, jotka eivät suosi Monikaa.


title: Doki Doki Literature Club!

text: Juuri ennen juhlia Yuri antaa päähenkilölle veritahraisen, täysin lukukelvottoman runon, ja Natsukilta puuttuu joissakin keskusteluissa kasvot. Yuri tunnustaa rakastavansa päähenkilöä ja puukottaa sitten itseään vatsaan ja rintaan. Peliin tulee jälleen glitch, jonka seurauksena päähenkilö viettää tahtomattaan koko viikonlopun koululla Yurin ruumiin vierellä. Maanantaina Natsuki saapuu paikalle, oksentaa nähdessään ruumiin ja pakenee paikalta. Monika tulee hänen perässään, pyytää anteeksi ja poistaa Yurin ja Natsukin ”hahmotiedostot”. Peli alkaa jälleen alusta.


title: Doki Doki Literature Club!

text: Päähenkilö päätyy uudessa pelissä huoneeseen istumaan kasvokkain Monikan kanssa. Monika selittää olevansa tietoinen siitä, että hän on pelissä. Hän kertoo voivansa manipuloida pelin tiedostoja niin, että muiden hahmojen persoonallisuus muuttuu, ja jopa poistaa muita hahmoja kokonaan pelistä. Hän myöntää tehneensä Sayorista masentuneemman ja vahvistaneensa Yurin pakkomielteistä persoonallisuutta, jotta päähenkilön kiinnostus heitä kohtaan vähenisi. Syyksi tähän Monika kertoo identiteettikriisin, joka seurasi siitä, ettei häntä ollut suunniteltu pelissä sellaiseksi hahmoksi, johon päähenkilö voi rakastua. Sen jälkeen hän alkaa puhutella päähenkilön sijaan itse pelaajaa ja sanoo rakastavansa tätä. Peli jatkuu tässä huoneessa, jossa pelaaja juttelee Monikan kanssa erilaisista aiheista niin kauan, kunnes itse menee pelin kansioon ja poistaa sieltä Monikan hahmotiedoston. Kun pelaaja tekee näin, peliin tulee glitch ja Monika panikoi, kun hänet poistetaan pelistä. Hän on aluksi pelaajalle vihainen, mutta rauhoittuu sitten ja sanoo yhä rakastavansa pelaajaa. Hän katuu kaikkea tekemäänsä, palauttaa muut tytöt peliin ja poistaa itsensä.


title: Doki Doki Literature Club!

text: Pelissä on kaksi erilaista lopetusta. Pelin aikana tehdyt valinnat vaikuttavat siihen, kumman niistä pelaaja näkee. Normaalissa lopetuksessa peli alkaa Monikan poistamisen jälkeen taas alusta samanlaisena kuin alkuperäinen pelikerta. Pian sen jälkeen, kun päähenkilö on tavannut Yurin ja Natsukin, Sayori paljastaa pelaajalle, että nyt, kun hän on kirjallisuuskerhon johtaja, hän tietää kaiken pelistä ja siitä, mitä Monikalle tapahtui. Hän aikoo käyttää peliä samalla tavoin kuin Monika. Tämän kuultuaan Monika palaa välittömästi peliin ja poistaa komentokehotteen kautta Sayorin pelastaaksen pelaajan. Monikan ääni kuullaan ensimmäistä kertaa, kun hän tämän jälkeen puhuu pelaajalle ja laulaa laulun ”Your Reality” samalla, kun lopputekstit alkavat pyöriä näytöllä. Lopputekstien aikana Monika poistaa hiljalleen pelitiedostoja. Lopputekstien päätteeksi näytöllä näkyy Monikan kirjoittama viesti, jossa hän sanoo lakkauttaneensa kirjallisuuskerhon, koska sieltä ei ollut löydettävissä onnellisuutta.


title: Doki Doki Literature Club!

text: Normaalin lopetuksen sijaan on mahdollista saada myös vaihtoehtoinen lopetus, mikäli pelaaja on avannut kaikkien kolmen tytön piilotetut kohtaukset yhden läpipeluun aikana. Tämä vaatii pelin tallentamista ja lataamista uudelleen useita kertoja ennen Sayorin itsemurhaa. Monikan poistamisen jälkeen Sayori hyväksyy tässä lopetuksessa todellisuutensa ja kiittää kyynelsilmin pelaajaa siitä, että tämä on yrittänyt tehdä kaikki tytöt onnellisiksi. Hän hyvästelee pelaajan toivoen, että hän tulee vielä uudelleen käymään ja kertoen, että kaikki tytöt rakastavat häntä. Sen jälkeen hän poistaa pelin. Lopputekstien aikana soi jälleen ”Your Reality”, mutta niiden jälkeen näytölle tulee pelin tekijä Dan Salvaton kirjoittama kiitoskirje.


title: Doki Doki Literature Club!

text: Vaikka se ei olekaan varsinainen lopetus, yksi tapa saada peli päättymään, on poistaa Monikan hahmotiedosto jo ennen pelin aloittamista. Sayorista tulee tällöin kerhon johtaja, mutta ymmärrettyään pelin luonteen ja roolinsa siinä hän kaappaa pelin hallinnan, poistaa kaikki hahmotiedostot ja sulkee pelin. Jos pelaaja yrittää jatkaa peliä, näytölle tulee musta pelin loppumisesta kertova näyttö ja sen jälkeen kuva hirttäytyneestä Sayorista. Noin kymmenen minuutin kuluttua kuvan viereen ilmestyy teksti ”Nyt kaikki voivat olla onnellisia”.


title: Doki Doki Literature Club!

text:
Riippumatta siitä, miten peli päättyy, sen pelaaminen uudelleen vaatii joko koko pelin asentamisen uudelleen tai pelitiedostojen palauttamisen alkuperäiseen tilaansa.
"Doki Doki Literature Club!" on Dan Salvaton esikoispeli, jota hän kehitti salassa noin kaksi vuotta ennen kuin se julkaistiin 22. syyskuuta 2017. Peli on ilmainen, mutta siitä voi maksaa haluamansa summan. Kymmenellä dollarilla saa fanipaketin, johon kuuluu muun muassa taustakuvia ja pelin ääniraita.


title: Doki Doki Literature Club!

text: Salvato on kertonut saaneensa inspiraation pelin tekemiseen ”viha-rakkaussuhteestaan” animeen. Koska hän tiesi, että stereotyyppinen anime, jossa on vain ”söpöjä tyttöjä tekemässä söpöjä asioita”, jakaa vahvasti mielipiteitä, hän pyrki tekemään pelin, josta kiinnostuisivat sekä animen ystävät että vihaajat. Salvato halusi, että peli saisi ihmiset aluksi pitämään sitä vain tavallisena animepelinä, mutta lopulta välittämään hahmoista ja jopa pelkäämään niitä. Salvaton mukaan häntä inspiroivat ”asiat, jotka ovat pelottavia, koska ne saavat ihmisen tuntemaan olonsa epämukavaksi, eikä vain koska ne näyttävät pelottavilta”. "Doki Doki Literature Club!" yhdisteleekin visual novel -peleille tyypillistä pinnallista söpöyttä kauhun elementteihin ja käsittelee samalla vakavampia aiheita, kuten masennusta ja ahdistusta.


title: Doki Doki Literature Club!

text: Itse pelin suunnittelun ja ohjelmoinnin lisäksi Salvato myös käsikirjoitti pelin tarinan ja sävelsi siihen musiikin. Pelin hahmot piirsi Satchely ja taustat Velinquent.


title: Doki Doki Literature Club!

text: "Doki Doki Literature Club!" sai pian julkaisunsa jälkeen kulttimaineen. Ensimmäisen kuukauden aikana sitä ladattiin miljoona kertaa, ja se rikkoi kahden miljoonan latauksen rajan noin kuukautta myöhemmin.


title: Doki Doki Literature Club!

text: Kriitikot ottivat pelin positiivisesti vastaan. Kotakun Gita Jackson kuvaili sitä ”todella erityiseksi peliksi” ja kehotti kaikkia ”kauhupeleistä, erityisesti ihon alle menevistä, pitäviä tutustumaan "Doki Doki Literature Clubiin"”. GQ:n Tom Philip kertoi sen olevan yksi pelottavimmista pelaamistaan peleistä ja sanoi pelin sisältävän ”ilkeällä tavalla kekseliäimpiä kerrontatapoja”, joita on koskaan nähnyt. Hän kuitenkin kritisoi sitä, kuinka pelissä joutuu välillä klikkailemaan läpi loputtomalta tuntuvien, tyhjänpäiväisten, flirttailevien keskustelujen runoudesta.


title: Doki Doki Literature Club!

text: IGN Entertainmentin vuoden 2017 palkintogaalan yleisöäänestyksessä "Doki Doki Literature Club!" oli vuoden paras tietokonepeli ja seikkailupeli (minkä lisäksi se myös sijoittui raadin varsinaisessa palkintoäänestyksessä toiseksi), sen tarina oli paras ja se oli innovatiivisin peli. "Electronic Gaming Monthly" -lehden vuoden 2017 25 parhaan pelin listalla "Doki Doki Literature Club!" oli sijalla 16.


title: Dotriakontaani

text: Dotriakontaani eli n-dotriakontaani (CH) on 32-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää ainetta. Dotriakontaanin rakennekaava on CH(CH)CH, moolimassa 450,88 g/mol, sulamispiste 69,7 °C, kiehumispiste 470 °C, tiheys 0,8124 g/cm (vesi = 1,0 g/cm), taitekerroin 1,4550 ja CAS-numero 544-85-4. Dotriakontaani ei käytännössä liukene veteen, mutta se liukenee dietyylieetteriin ja hiilitetrakloridiin sekä hieman etanoliin ja kloroformiin sekä hyvin bentseeniin.


title: Dotriakontaani

text: Yhdistettä esiintyy kasveissa sekä semiokemikaalina eliöiden viestinnässä.


title: Carol Jantsch

text: Carolyn Mae ”Carol” Jantsch (s. 8. maaliskuuta 1985) on yhdysvaltalainen tuubansoittaja. Hän aloitti pianonsoiton opinnot ollessaan 6-vuotias, ja eufoniumin soiton ollessaan yhdeksän vanha. Tuubaan hän tarttui seitsemännellä luokalla.


title: Carol Jantsch

text:
Jantsch valmistui Interlochen Arts Academyn taidelukiosta vuonna 2002 ja vuonna 2006 Michiganin yliopistosta. Yliopisto-opintojensa aikana Jantsch haki tuuban soittajan työtä New York Philharmonic -orkesterista sekä Philadelphian orkesterista. New Yorkin työnhaussa hän pääsi semifinaaliin. Tuuban äänenjohtajan viran hän voitti Philadelphian orkesterista helmikuussa 2006. Jantsch on nuorin Philadelphian orkesterin soittajista, ja National Public Radion mukaan hän on Yhdysvaltain ensimmäinen naistuubisti, jolla on hallussaan tuuban äänenjohtajan paikka merkittävässä sinfoniaorkesterissa.
Orkesterityön lisäksi Jantsch opettaa Curtis Institute of Musicissa.


title: Carol Jantsch

text: Jantsch on myös menestynyt ultimate frisbee -peleissä ja voittanut tuubanheittokisat.


title: Chanda Kochhar

text: Chanda Deepak Kochhar (s. ) on intialainen pankkiiri. Hän on toiminut pörssinoteeratun intialaisen ICICI Bank -pankkikonsernin toimitusjohtajana vuodesta 2009 lähtien.


title: Chanda Kochhar

text: Hänen toimintavuosiensa aikana Intian suurin yksityinen pankkikonserni on kasvanut tuntuvasti. ICICI Bankilla oli vuonna 2017 yli 4 800 toimipistettä ja lähes 14 000 pankkiautomaattia. Konsernin palveluksessa oli noin 108 000 työntekijää.


title: Chanda Kochhar

text: Kochharin aktiivisuus ICICI-pankin vähittäislainanannon ja intialaisen talouselämän kehittämisessä on saanut laajaa tunnustusta. Hän on useasti esiintynyt kansainvälisissä tiedostusvälineissä ja talousalan kokouksissa intialaisen rahoitusmaailman edustajana. Hän on saanut työstään monia tunnustuksia. Hän on toiminut useissa taloussektorin johtotehtävissä Intiassa ja toimii esimerkiksi maailman suurimpien rahoitusalan organisaatioiden johtajia ja johtavia virkamiehiä vuosittain yhteen kokoavan International Monetary Conferencen puheenjohtajana.


title: Chanda Kochhar

text:
Yhdysvaltalainen talousjulkaisu Forbes luokitteli Kochharin vuoden 2017 maailman vaikutusvaltaisimpien naisten listallaan sijalle 32. Talousjulkaisu Fortune sijoitti hänet talouselämän kansainvälisten (ei-yhdysvaltalaisten) naisvaikuttajien 5. sijalle maailmassa samana vuonna. Hän on ollut molemmilla vaikuttajalistoilla ainakin viisi vuotta peräkkäin.
Kochhar suoritti kandidaattitutkinnon (B.A./B.Sc.) Jai Hind Collegessa ja ylemmän korkeakoulututkinnon (M.A.) Mumbain yliopistossa (Jamnalal Bajaj Institute of Management Studies). Hän on naimisissa liikemies Deepak Kochharin kanssa, heillä on kaksi lasta.


title: Chanda Kochhar

text: Hänen puolisonsa Deepak Kochharin liiketoiminta Videocon-yhtymän kanssa on Intian viranomaisten tutkittavana. Videocon on ICICI Bankin suuri laina-asiakas, jolloin keskusteluun on noussut myös toimitusjohtaja Chanda Kochharin mahdolliset eturistiriidat Videoconin laina-asioista päätettäessä. Maaliskuun 2018 lopussa pankin hallitus antoi tukensa Chanda Kochharille. Kuitenkin esimerkiksi Bloombergin huhtikuussa 2018 julkaisemassa mielipiteessä kysyttiin, kuinka pitkään pankin tuki menestyksekkäälle toimitusjohtajalleen jatkuu.